ओशो गंगा/ Osho Ganga: एस धम्मो सनंतनो-(ओशो)-प्रवचन-073\nएस धम्मो सनंतनो-(ओशो)-प्रवचन-073\nआदमी अकेला है—(प्रवचन—73)\nअयोगे युज्‍जमत्‍तानं योगस्‍मिज्‍च अयोजयं।\nअत्‍थं हित्‍वा पियग्‍गाही पिहेतत्‍तानुयोगिनं।।183।।\nमा पियेहि समागज्‍छि अप्‍पियेहि कुदाचनं।\nपियानं अदस्‍सनं दुक्‍खं अप्‍पियाजज्‍च दस्‍सनं।।184।।\nतस्‍मा पियं न कयाराथ पियापायो हि पापको।\nगंथा तेसं न विज्‍जन्‍ति येसंनत्‍थि पियाप्‍पियं।।185।।\nपियतो जायते सोको पियतो जायते भयं।\nपियतो विप्‍पमुत्‍तस्‍स नत्‍थि पियाप्‍पियं।।186।।\nतण्‍हाय जायते सोको तण्‍हाय जायते भयं।\nतण्‍हाय विप्‍पमुत्‍तस्‍स नत्‍थि सोको कुत्‍तो भयं।।187।।\nछंदजातो अनक्खातो मनसा च फुटो सिया।\nकामेसु च अप्‍पटिवद्धचित्‍तो उद्धसोतो ति बुच्‍चति।।188।।\nशाम है दर्द है हम हैं और तनहाई\nजिंदगी टूटा हुआ कम है और तनहाई\nकहने को लोग हैं खुशिया हैं तमन्नाएं हैं\nन कोई दोस्त न हमदम है और तनहाई\nकोई आता है आ रहा है आएगा शायद\nखूबसूरत ये हमें भ्रम है और तनहाई\nउनके मिलते ही बिछुड़ने की कोई बात करो\nरात है घिरता हुआ तम है और तनहाई\nक्या करें किसको पुकारें और कहां जाएं हम\nआंख हर एक यहां नम है और तनहाई\nआदमी अकेला है। और इस अकेलेपन के कारण दो यात्राओं पर आदमी जा सकता है। एक यात्रा है समाज की और एक यात्रा है संन्यास की। दोनों पैदा होते हैं अकेलेपन से, तनहाई से। अकेला आदमी या तो अपने को भुलाने के लिए दूसरों का साथ खोजे, भीड़ खोजे, संबंध खोजे, संग खोजे नाता—रिश्ता खोजे—पत्नी में, पति में, बच्चों में, मित्रों में, परिवार में अपने को डुबा ले, भूल जाए कि मैं अकेला हूं र तो समाज की यात्रा शुरू हुई।\nलेकिन ऐसे कोई कभी भूल नहीं पाता। बार—बार तनहाई उभर—उभरकर निकलतो रहती है। जगह—जगह से छेद हो जाते हैं और जगह—जगह से दिखायी पड़ता है वह सत्य, जिसे हमने झुठलाने की कोशिश की है। लाख पत्नी हो, पति हो, मित्र हों, प्रियजन हों, फिर भी तुम होते तो अकेले ही हो। अकेलेपन को इतने जल्दी मिटा देने का कोई उपाय नहीं। इतने सस्ते में अकेलापन जाता होता तो आदमी सुखी हो गया होता। नहीं जाता है। अक्सर तो ऐसा होता है कि भीड़ तुम्हें और भी अकेला कर जाती है। भीड़ और अकेलेपन को उभार—उभारकर बताने लगती है। जितना तुम भुलाने की चेष्टा करते हो, उतनी और याद आती है।\nतो एक तो समाज, संग—साथ, इनके द्वारा आदमी अपने को भुलाने की कोशिश करता है। और दूसरा, संन्यास। संन्यास का अर्थ है, अकेलेपन को किसी के संग—साथ में भुलाना नहीं है, बल्कि अकेलेपन को जानना है कि क्या है। अकेलेपन में उतरना है, सीढ़िया लगानी हैं। पहचानना है अपने को कि मैं कौन ' जो अकेला है। और पहचानना है कि यह क्या है जो अकेलापन है।\nजो आदमी इस अकेलेपन को पहचानने चलता है, एक दिन पाता है, यह अकेलापन कैवल्य है। यह अकेला होना हमारा स्वभाव है। और इस अकेले होने में कोई पीड़ा नहीं है, कोई दुख नहीं है। यह अकेला होना आनंद है। यह अकेला होना हमारी स्वतंत्रता है, मुक्ति है, मोक्ष है।\nतो समाज और संन्यास, दोनों पैदा होते हैं एक ही तथ्य से। और वह तथ्य है—तनहाई, अकेलापन, एकाकीपन। अगर भुलाने की कोशिश की तो भीड़ में खो जाओगे। और अपने से दूर और दूर निकलते जाओगे। और जितने दूर निकलोगे उतनी पीड़ा बढ़ जाएगी, क्योंकि अपने से दूर जाना ही पीड़ा है। अगर संन्यास में उतरे, अपने स्वात को ध्यान बनाया; स्वात स्वात है, अकेलापन नहीं; एकांत का सौदर्य है, एकांत में कोई पीड़ा नहीं, ऐसी तुमने व्याख्या बदली और तुम धीरे—धीरे अपने रस में डूबे, अपने होने में डूबे, तुमने अपने में मजा लिया...।\nदूसरे में मजा लेना समाज। मिलता कभी नहीं, लगता है मिलेगा, मिलेगा—\nकोई कभी आता नहीं। द्वार खोले तुम बैठे रहते हो, कोई कभी आता नहीं। आएगा शायद, इस आशा में आखें थक जाती हैं, फूटी हो जाती हैं। इस आशा में जीवन चुक जाता है, मौत आ जाती है और कोई नहीं आता। और इस आशा में वह परम अवसर चूक जाता है जिसमें तुम अपने भीतर जा सकते थे।\nखयाल करो, अगर तुम्हें अपने साथ आनंद नहीं मिल रहा है तो किसकेसाथ आनंद मिल सकेगा! अगर अपने साथ भी तुम मौज में नहीं हो सकते तो किसके साथ मौज में हो सकोगे! और दूसरा जो तुमसे संबंध बनाने आएगा, वह भी इसीलिए संबंध बनाने आया है, कि वह भी अकेलेपन से घबड़ा रहा है। वह भी अकेले में भानदित नहीं है, तुम भी अकेले में आनंदित नहीं हो। दो दुखी आदमी अपने—अपने से घबड़ाकर एक—दूसरे में डूबने की कोशिश कर रहे हैं, दुख दुगुना हो जाएगा। गगना नहीं अनेक गुना हो जाएगा—गुणनफल हो जाएगा। दो दुखी आदमी जुड़कर कैसे सुख पैदा कर सकते हैं! दो दुख मिलकर सुख बनते हैं, ऐसा तुमने कहा पढ़ा? किस गणित में पढ़ा? तुमने गणित ही गलत पढ़ लिया है। मगर यह हमारे जीवन, गणित है, ऐसे ही हम सोचते हैं।\nतुम अकेले हो तो सोचते हो, विवाह कर लो। फिर भी दुख। तो सोचते हो, एक बेटा पैदा हो जाए। फिर भी दुख। तो सोचते हो, एक बहू बेटे को मिल जाए। फर भी दुख। सोचते हो, अब बेटे को बेटा पैदा हो जाए। ऐसे चलता है। दुख घटता नहीं, बढ़ता है। क्योंकि ये जितने लोग बढ़ते जा रहे हैं, ये सब अकेले में दुखी हैं। संन्यास का अर्थ होता है, अगर आनंद घट सकता है तो अपने में घट सकता है, और कहीं भी नहीं घटेगा। ये आज के सूत्र इस संबंध में हैं।\nपहला सूत्र, सूत्र के पूर्व वह कथा, जहां बुद्ध ने यह सूत्र कहा—\nएक युवक बुद्ध से दीक्षा लेकर संन्यस्त होना चाहता था युवक था अभी बहुत हच्ची उम्र का था? जीवन अभी जाना नहीं था। लेकिन घर से ऊब गया था मां— बाप से ऊब गया था—इकलौता बेटा था मां—बाप की मौजूदगी धीरे— धीरे उबाने वाली हो गयी थी। और मां— बाप का बड़ा मोह था युवक पर ऐसा मोह था कि उसे छोड़ते ही नहीं थे एक ही कमरे में सोते थे तीनों। एक ही साथ खाना खाते थे। एक ही साथ कहीं जाते तो जाते थे।\nथक गया होगा घबड़ा गया होगा। संन्यास में उसे कुछ रस नहीं था लेकिन ये मां— बाप से किसी तरह पिंड छूट जाए और कोई उपाय नहीं दिखता था तो वह बुद्ध के संघ में दीक्षित होने की उसने आकांक्षा प्रगट की मां—बाप तो रोने लगे चिल्लाने— चीखने लगे। यह तो बात ही उन्होंने कहा मत उठाना उनका मोह उससे भारी था।\nलेकिन जितना उनका मोह उतना ही वह भागा— भागा रहने लगा। जितने जोर से तुम किसी को पकड़ोने उतना ही वह तुमसे भागने लगेगा। आखिर एक रात वह चुपचाप घर से भाग गया। दूर कहीं जहां बुद्ध विहार करते थेर उसने जाकर दीक्षा भी ले ली भिक्षु हो गया बाप ने बड़ी खोजबीन की सब जगह खोजा फिर उसे याद आया कि वह भिक्षु होने की कभी— कभी बात करता था कि संन्यस्त हो जाऊंगा तो वह बुद्ध की तलाश में गया। मिल गया बेटा वहां! बाप ने तो बहुत रोना— धोना किया छाती पीटी कपड़े फाड़ डाले लोटा जमीन पर। लेकिन बेटा, जितना बाप रोया—चिल्लाया, उतना ही मजबूती से जिद्द बांध लिया कि मैं यहां से जाऊंगा नहीं।\nआखिर कोई और उपाय न देखकर बाप भी भिक्षु हो गया। बेटे को छोड़ तो सकता नहीं था तो उसने भी संन्यास ले लिया। फिर उसकी पत्नी और बेटे की मां, वह कुछ दिन तक तो राह देखी बाप घर लौटा नहीं तो वह उसकी तलाश में निकली उसे भी खयाल आया कि बेटा कभी— कभी कहता था भिक्षु हो जाऊंगा कहीं भिक्षु न हो गया हो। वह वहां पहुंची तो वह देखकर चकित रह गयी—बेटा ही भिक्षु नहीं हो गया है बाप भी भिक्षु हो गया है? वह बहुत रोयी— पीटी चिल्लायी लोटी बड़ा शोरगुल मचाया बड़ी भीड़ जमा कर ली। बाप तो जाने को राजी था लेकिन वह बेटा कहे कि मैं जा नहीं सकता। आखिर कोई और उपाय न था तो मां भी दीक्षित हो गयी। वे तीनों संन्यासी हो गए\nअब यह संन्यास बड़ा अजीब हुआ। बेटे को संन्यास में कोई रस न था, घर में विरस था। बाप को तो संन्यास से कुछ लेना——देना ही नहीं था, वह बेटे का साथ नहीं छोड़ सकता था। और स्वभावत: पत्नी कहां जाए! तो वह भी संन्यस्त हो गयी थी। वे तीनो साथ ही साथ बने रहते। वे साथ ही साथ डोलते साथ ही साथ बैठते साथ ही साथ भिक्षा मांगने को जाते साथ ही साथ बैठकर गपशप मारते। उनका संन्यास और न संन्यास तो सब बराबर था। न ध्यान न धर्म न साधना न कोई सिद्धि इससे उन्हें कुछ लेना—देना नही था। बुद्ध के वचन भी सुनने न जाते। बुद्ध को सुनने हजारों मीलों से लोग आते वे वहीं बुद्ध के पास थे और बुद्ध के वचन\nसुनने न जाते—उन्हें लेना— देना क्या था\nभिक्षु और भिक्षुणियां उनसे परेशान होने लगे। यह कुछ अजीब सा ही जमघट हो गया इन तीन कााउ इन्होने तो एक परिवार बना लिया वहां। आखिर बात बुद्ध तक पहुंची बुद्ध ने उन्हें बुलाया और उनसे पूछा. देखा बुद्ध ने, सारी बात साफ हो गयी। बेटा सिर्फ भागने के लिए संन्यास ले लिया घर में स्वतंत्रता न थी\nसभी बेटे स्वतंत्रता चाहते हैं। किसी भी भाति स्वतंत्रता चाहिए। तो संन्यास ले लिया था कि इस भांति मुक्त हो जाएगा।\nबाप और मां सिर्फ बेटे के पास ही बने रहे यह साथ कभी छूटे न इस मोह में संन्यस्त हो गए। बुद्ध ने उनसे पूछा कि यह क्या कर रहे हो। यह कैसा संन्यास। संन्यास का अर्थ ही होता है अपने अकेलेपन में रस दूसरे में रस का त्याग।\nअब इस बात को समझना। दूसरे में रस के त्याग का अर्थ होता है, दूसरे में विरसता का भी त्याग। जब तक तुम्हारा दूसरे में रस है, या विरस; जब तक तुम्हारा दूसरे में लगाव है, या दुराव; जब तक दूसरे में मोह है, या दूसरे में क्रोध; तब तक तुम दूसरे से बंधे हो।\nइसलिए तुम्हारे बहुत से संन्यासी जो घरों को छोड़कर भाग गए हैं, वस्तुत: संन्यस्त नहीं हो पाए हैं। घरों से छोड़कर भाग गए होंगे, संन्यास नहीं घटित हुआ है। उनका विरस हो गया है। घर से वे परेशान हो गए हैं। पत्नी से परेशान, बच्चों से परेशान, क्रोध में चले गए हैं, किसी बोध में नहीं।\nअगर बोध में गए हों तो जाने की जरूरत क्या है? क्रोध में ही आदमी भागता है, या भय में भागता है। बोध में तो भागने की जरूरत नहीं, बोध में तो थिर हो जाता है। बोध में तो जहां है वहीं ज्योतिर्मय हो जाता है। बोध में तो जहां है वहीं चिन्मय की वर्षा हो जाती है। बोध में फिर क्या पहाड़ और क्या बाजार, क्या घर और क्या गिदर, सब बराबर है।\nभगोड़ों में रस तो नहीं है, विरस है। पर विरस भी तो रस का ही रूप है। जैसे दूध फट गया, ऐसा विरस है—रस फट गया—लेकिन है दूध का ही रूपांतरण। नेसे कोई चीज रखी—रखी बासी होकर खट्टी हो गयी। मगर है तो उसी का रूपांतरण।\nइसलिए संन्यास को तुम त्याग मत समझना। संन्यास न तो भोग है और न त्याग। फिर संन्यास क्या है? संन्यास इस बात का बोध है कि न तो दूसरे से कुछ मिला है, न मिल सकता है। नाराजगी का भी कोई कारण नहीं। क्योंकि नाराजगी का तो अर्थ ही यह होता है कि अभी भी यह बात मन में बनी है कि मिल सकता था और नहीं मिला। नाराजगी का क्या अर्थ होता है? तुम अगर अपनी पत्नी पर नाराज हो तो तुम यह कह रहे हो कि यह गलत पत्नी मिल गयी है, अगर ठीक पत्नी मिलती तो हम सुखी हो जाते। तुम अगर बेटे से नाराज हो, तो तुम यह कह रहे हो कि कहां हा बेटा घर में पैदा हो गया है, कुपुत्र पैदा हो गया है, सुपुत्र होता तो हृदय में बड़ी शांति हो जाती, बड़ा आनंद हो जाता। तुम वस्तुत: सत्य को देख नहीं पाए कि दूसरे में सुख होता ही नहीं—सुपुत्र में भी नहीं होता, कुपुत्र में तो होता ही नहीं। कुरूप में तो होता ही नहीं, सुरूप में भी नहीं होता। दूसरे में सुख होता ही नहीं—बुरी स्त्री में तो होता ही नहीं, भली स्त्री में भी नहीं होता। असाधु में तो होता ही नहीं, साधु में भी नहीं होता, सुख दूसरे में होता ही नहीं। यह दूसरे से सुख के भाव का सब भाति से मुक्त हो जाना संन्यास है।\nयुवक घर से भागा, क्योंकि वह मां—बाप से परेशान हो गया था। उनका मोह करीब—करीब कारागृह बन गया था। अकेला कहीं जा न सके। कोई राग—रंग में अकेला सम्मिलित न हो सके, वह बाप और मां पीछे ही लगे रहें। यह जरा अति हो गयी। इस अति से वह भागा हलेकिन संन्यासी तो नहीं था। और मां—बाप को तो कोई प्रयोजन ही न था, इतना भी प्रयोजन नहीं था। उनको तो मोह था। उनको तो खयाल था कि बेटे के कारण सब हो जाएगा। जो चाहिए वुहु हो जाएगा। बस बेटे में जैसे परमात्मा मिल गया, सब मिल गया था। इसके पार उनकी आखें ही न उठी थीं। वे जमीन पर रेंगते हुए चल रहे थे। जमीन पर आखें गड़ाए हुए चल रहे थे।\nऔर ध्यान रखना, जो जमीन पर आखें गड़ाए चलेगा, उसे अगर आकाश के तारे न दिखायी पड़े तो तारों का कोई कसूर नहीं है। तारे तो हैं। तुम्हारे लिए भी उतने हैं जितने कि बुद्ध और महावीर और कृष्ण और कबीर के लिए हैं। मगर तुम आखें ही जमीन पर गड़ाए रखोगे तो तारों का कोई कसूर नहीं है। आखें ऊपर उठेंगी तो ही तारे दिखायी पड़ेंगे।\nबुद्ध ने उनसे पूछा कि यह मामला क्या है यह कैसा संन्यास! यह तो संन्यास की शुरुआत ही गलत हो गयी मालूम होती है तो बाप ने कहा असली बात यह है—संन्यास से हमें कुछ लेना— देना नहीं। मैं और मेरी पत्नी बेटे के साथ रहना चाहते हैं और बेटा भागता है भगोड़ा है बचना चाहता है खराब होना चाहता है; बुरे संग में पड़ जाएगा बिगड़ जाएगा तो हम इसे बचाने के लिए इसके पीछे रहते हैं। और यह बुरे संग में पड़ना चाहता है। बूढ़े बाप ने कहा कि आप तो जानते ही हैं जवानी कैसी होती है! यह कहीं बिगड़ न जाए इसलिए हम पीछे लगे हैं। और यह बिगड़ने के लिए आतुर है? तो यह भागता है। न इसे संन्यास से कुछ लेना—देना है न हमें कुछ लेना—देना है। हम तीनों एक साथ ही रहे इसलिए हमने संन्यास ले लिया है हम अलग—अलग नहीं रह सकते।\nतब भगवान ने कहा प्रिय का अदर्शन और अप्रिय का दर्शन दुखकर है इसलिए किसी को प्रिय या अप्रिय नहीं करना चाहिए। और दुख का मूल यही है कि दूसरे से मिलेगा दूसरे से आशा दूसरे से संभावना सारे दुख का मूल है। फिर नहीं मिलता तो क्रोध आता है फिर नहीं मिलता तो क्षोभ पैदा होता है 1 जहां मोह है वहां मोहभंग पर क्षोभ पैदा होता है।\nतब बुद्ध ने ये पहली तीन गाथाएं कहीं। ये गाथाएं अपूर्व हैं—\nअयोगे युज्‍जमत्‍तानं योगस्मिज्च अयोजयं।\nअत्थं हित्वा पियग्गाही पिहेतत्तानुयोगिनं।\nअयोग्य कर्म में लगा हुआ, योग्य कर्म में न लगने वाला तथा श्रेय को छोड़कर प्रिय को ग्रहण करने वाला मनुष्य, आत्मानुयोगी पुरुष की स्पृहा करे। '\nपहली गाथा। बुद्ध कहते हैं, जो अयोग्य कर्म में लगा है और योग्य कर्म में नहीं लगा है। स्वभावत: जब तुम्हारी ऊर्जा अयोग्य में लगी होगी तो योग्य में कैसे लगेगी प अयोग्य से छूटेगी तो योग्य में लगेगी। गलत दिशा में जाता आदमी एक ही साथ ठीक दिशा में तो नहीं जा सकता। जो गलत दिशा में जा रहा है, वह ठीक दिशा में तो नहीं जा सकता। और जिसे ठीक दिशा में जाना है, उसे गलत दिशा में जाना बंद करना होगा।\n'अयोग्य कर्म में लगा हुआ, योग्य कर्म में न लगने वाला तथा श्रेय को छोड़कर प्रिय को ग्रहण करने वाला मनुष्य, आत्मानुयोगी पुरुष की स्पृहा करे। '\nये दो बातें श्रेय और प्रेय समझने की हैं।\nप्रेय का अर्थ होता है, जो प्रिय है मुझे उसे पा लूं। लेकिन अभी तुम अंधेरे में खड़े हो, तुम्हें जो प्रिय भी लगता है, वह भी तुम्हारे अंधेरे की ही उपज है। अभी तुम रुग्ण हो, तुम्हें जो प्रिय भी लगता है, वह भी तुम्हारे रोग का ही हिस्सा है। अभी तुम अंधे हो, वह जो तुम्हें प्रिय भी लगता है, वह तुम्हारे अंधेपन से ही पैदा हो रहा है। इसलिए प्रेय में अगर लग गए, प्रिय में अगर लग गए, तो भटकते ही चले जाओगे। पहले श्रेय को साधो।\nश्रेय का अर्थ होता है, स्वयं को रूपांतरित करो। जिस आदमी की आखें जमीन पर गड़ी हैं, वह अगर चुनाव भी कर ले कि कौन सी चीज प्रिय है, तो भी चीज तो जमीन की ही रहेगी। चलो, कंकड़—पत्थर नहीं बीनेगा तो हीरे—जवाहरात बीन लेगा। प्नेकिन हीरे—जवाहरात भी वस्तुत: तो कंकड़—पत्थर हैं। हीरे—जवाहरात तो हमने उन्हें बना दिया। अगर आदमी न हो तो कौन हीरा है और कौन पत्थर है! आदमी के कारण कुछ पत्थर हीरे हो गए हैं। मगर आदमी हट जाए तो सब पत्थर हैं, हीरा भी पत्थर हे, पत्थर भी पत्थर हैं। उनमें कोई फर्क न रहेगा। हीरों को पता ही नहीं है कि वे हीरे है'। और पता हो जाए तो आदमी पर वे बहुत हंसें, क्योंकि वे जानते हैं कि पत्थर ही ते। आदमी ने भेद कर लिया है, यह प्रिय है, उसको ऊंचा बना लिया है।\nलेकिन इस तरह अगर प्रेय का कोई चुनाव करता रहे जमीन पर आख गड़ाए तो चांद—तारों को कभी भी न पा सकेगा। श्रेय का अर्थ होता है, पहले आखें उठाओ, पहले अपने को उठाओ। श्रेय का अर्थ होता है, पहले शुभ बनो। श्रेय का अर्थ होता है, पहले सत्व में उठो। श्रेय का अर्थ होता है, पहले शिवत्व में जागो। श्रेय का अर्थ होता है, पहले थोड़ी दिव्यता का अनुभव करो—फिर प्रिय को चुनना।\nजो आदमी श्रेय को चुन लेता है वह प्रेय को पा ही लेता है। क्योंकि श्रेय की आखिरी अवस्था में सिर्फ परमात्मा के अतिरिक्त और कोई प्रेय नहीं रह जाता। श्रेय की ऊंचाई पर सिवाय आत्मानुभव के और कोई चीज प्रिय नहीं रह जाती।\nतो अभी जो प्रिय को खोजेगा वह भटकता चला जाएगा। अब यह मजे की बात समझना। अभी जो प्रिय को खोजेगा वह प्रिय को तो पाएगा ही नहीं और श्रेय को भी चूक जाएगा। क्योंकि प्रिय तो एक ही है, वह तुम्हारे अंतरतम में बसा है, वह तुम्हारे हृदय का मालिक है, वह प्रियतम तुम्हारे भीतर बैठा है। और तुम बाहर टटोल रहे हो। कभी इस चीज को प्रेय मान लेते हो, कभी उस चीज को प्रेय मान लेते हो—कहते हो कभी, बड़ा मकान, कहते हो कभी, बड़ा हीरा; कभी कहते हो, बड़ी दुकान, बड़ी कार—कुछ करते रहते, खोजते रहते। क्हीं भी पाते नहीं हो प्रिय को। जो मिल जाता है वही व्यर्थ हो जाता है।\nक्या तुम्हारे जीवन का अनुभव भी यही नहीं है? जो मिल जाता है वही व्यर्थ हो जाता है। जब तक नहीं मिला, तब तक सार्थक मालूम होता है। बड़े से बड़े महल में भी पहुंचकर भी कितने दिन तक महल सुख देता है? दो—चार दिन पा लेने की तरंग रहती है, अकड़ रहती है कि मिल गया। दो—चार दिन के बाद तुम भूल जाते हो। जो महलों में रहते हैं कोई चौबीस घंटे महल को याद रखते हैं! महल झोपड़े जैसे ही भूल जाते हैं। और बड़े महलों के सपने उठने लगते हैं। सब महल छोटे हो जाते हैं। जो है, वही व्यर्थ हो जाता है।\nतो श्रेय का अर्थ होता है, पहले स्वयं को जगाओ। तुम जाग गए तो ही तुम श्रेय को खोज सकोगे। तुम सोए—सोए टटोलते रहे तो तुम गलत को ही पकड़ते रहोगे। तुम ही गलत हो, तो तुम ठीक को कैसे खोजोगे? श्रेय की तलाश करने वाला श्रेय को तो पा ही लेता है और अचानक एक दिन पाता है, प्रेय मुफ्त में मिल गया। श्रेय की छाया की तरह मिल गया।\nतो बुद्ध कहते हैं, श्रेय को छोड़कर प्रिय को ग्रहण करने वाला मनुष्य उस व्यक्ति के साथ स्पृहा करे, उस व्यक्ति के साथ स्पर्धा करे, जो आत्मानुयोगी है, जो अपने भीतर जा रहा है, आत्मा की तलाश कर रहा है।\nउन तीनों को बुद्ध ने यह वचन कहा कि तुम थोड़ा सोचो, क्या कर रहे हो? ऐसे कहीं प्रिय मिला है! ऐसे तो जीवन गंवा दोगे। बेटे से थोड़े ही प्रिय मिल जाएगा, न पत्नी से मिल जाएगा, न पिता से मिलेगा, संबंधों से कोई प्रिय मिलता नहीं। संबंधों से तो तुम सिर्फ इतनी बात को छिपाते हो कि तुम अकेले हो, बस। अकेले नहीं हो।\nतुमने खयाल किया, अकेले रह जाते हो घर में, कैसी घबड़ाहट, भांय—भांय मालूम होने लगती है! अकेले रहते ही से कुछ घबड़ाहट, कुछ भय पकड़ता है! कोई असुरक्षा! अब कोई भी नहीं है, संगी—साथी नहीं है। और जिनको तुम संगी—साथी कहते हो, वे भी क्या हैं! उनके होने से भी क्या हो गया है? कुछ भी नहीं हो गया है। मगर एक बात बनी रहती है कि शोरगुल बना रहता है, भीड़— भाड़ बनी रहती है। भीड़— भाड़ और शोरगुल में तुम अपने को भूले रहते हो। दिनभर की आपाधापी, रात आकर गिर जाते बिस्तर पर थके—मादे, सुबह उठकर फिर चल पड़ते हो। ऐसे भूले रहते हो। ऐसे याद नहीं आता कि क्या गंवा रहे हो। ऐसे खयाल में नहीं आता कि क्या खो रहे हो। यह सारी दौड़—धूप एक तरह की शराब है, जो तुम्हें अपने से वंचित रखती है।\nबुद्ध ने कहा, इस बात को खयाल में लो, श्रेय को पकड़ो, प्रेय को छोड़ो। और अगर तुमसे अभी यह न हो सके तो कम से कम जिन्होंने प्रेय को छोड़ दिया है और श्रेय की यात्रा पर निकले हैं, उनसे स्पृहा तो करो। यहा इतने भिक्षु हैं, बुद्ध ने कहा होगा, जो श्रेय की यात्रा पर निकले हैं, इनकी शांति तो देखो! मुझे तो देखो, बुद्ध ने कहा होगा। सुसुखं वत! जरा मेरे सुख को देखो। मेरी तरफ आखें उठाओ, यह मेरे आनंद का जो शिखर खड़ा हुआ है, इस पर जरा आखें गड़ाओ। यहौ मेरे पास रहकर, इतनें भिक्षुओं से घिरे रहकर, इतने लोग ध्यान कर रहे, इतने लोग समाधि में उतर रहे, इतने लोग समाधि को प्राप्त हो गए, इस अपूर्व वातावरण में भी तुम तीनों बैठकर एक—दूसरे को पकड़े हुए हो! फालतू की बातों में लगे हो! यहां इतना श्रेय घटित हो रहा है, ऐसी श्रेय की तरंगें उठ रही हैं, लहरें उठ रही हैं, इन पर सवार हो जाओ। यह इतनी बड़ी नौका श्रेय की तरफ जा रही है, इसमें बैठने का तुम्हारा मन नहीं करता? और इस नौका में जो बैठे हैं, उन्हें देखकर तुम्हारे मन में स्पृहा पैदा नहीं होती?\nखयाल रखना, दो शब्द—स्पृहा और ईर्ष्या। ईर्ष्या सांसारिक स्पृहा है और स्पृहा सासारिक से पार, वह जो परमात्म है, परमार्थ है, अध्यात्म है, उसमें दूसरों को मिल रहा है, मुझे नहीं मिल रहा! कम से कम इस बात की चोट तो होने दो। दूसरे जग रहे हैं, मैं अभी तक सोया हूं कम से कम इस बात की पीड़ा तो चुभने दो, काटा तो लगने दो। यहां इतने संन्यासियों के बीच भी तुम अपने घर में ही बने हुए हो! तुम वहां से आए ही नहीं। यह मा—बाप और बेटा, बस, यह तुम तीनों ने अपना एक अड्डा बना लिया है! थोड़ा जागकर देखो। चलो सयोगवशात ही यह मौका मिल गया है। न बेटे को संन्यास में रस था, न तुम्हें संन्यास में रस है। सयोगवशात तुम यहौ आ गए हो, लेकिन फिर भी लाभ तो ले सकते हो। सयोगवशात ही कोई बगीचे में आ जाए, तो भी फूलों के सौंदर्य का आनंद तो ले ही सकता है। शायद दुबारा फिर आकांक्षा करके आए, अभीप्सा करके आए।\nऐसा घटता है। यहा किसी का बेटा संन्यस्त हो गया है...।\nअभी हुआ, एक युवती जर्मनी से आयी, संन्यस्त हो गयी, उसके घर के लोग परेशान थे। एक तो संन्यास उनकी समझ में ही न आए कि बात क्या है ' पश्चिम में यह शब्द तो बहुत उलझन भरा है। यह हुआ क्या! बाप भागा हुआ आया। चार दिन यहां अपनी बेटी को समझाता—बुझाता रहा, लेकिन बेटी जाने को राजी न हुई। तो फिर वह बेटी को लेकर मेरे पास आया। सोचा शायद मैं समझा दूंगा। दो—चार दिन उसने मेरी बातें भी सुनीं, फिर सांझ के दर्शन में आया। तो दूसरों से जो मैं बातें कर रहा था वह उसने सुना, फिर तो यह बात उसे पूछने जैसी ही न लगी। यह बात ही उसे न जंची कि अब वह पूछे कि इस लड़की को वापस ले जाना है। वह कहने लगा कि मैं फिर आऊंगा। संन्यास ने मेरे मन को भी लुभा लिया है, आया तो मैं अपनी लड़की को लेने था, लेकिन मैं खुद पकड़ा गया हूं। ध्यान में डुबकी मैं भी लगाना चाहूंगा। अभी तो मुझे लौटना पड़ेगा, इसकी मां परेशान हो रही है, यह कालेज से भाग आयी है, परीक्षा करीब आ रही है, कालेजु के अधिकारी परेशान हो रहे हैं, अभी तो मैं जाऊं।\nतो मैंने उस युवती को कहा कि तू भी वापस जा, मर के लोग सब शात हो जाएंगे, सौभाग्यशाली है तू कि तुझे ऐसा पिता मिला, तू जा!\nयुवती साथ चली गयी, लेकिन पिता का हृदय यहां छूट गया है। युवती तो लौट ही आएगी, पिता भी लौट आएगा। संयोग से ही आना हुआ, कोई कारण न था आने का। शायद अगर उसकी बेटी भागकर न आयी होती तो पिता कभी आता ही नहीं, लेकिन स्पृहा पैदा हो गया। यहा देखा लोगों को नाचते, तो उसने मुझसे पूछा कि मैं तो कभी नाचा नहीं! लोगों को प्रसन्न देखा, तो उसने पूछा कि इतने प्रसन्न लोग हो सकते हैं, यह मुझे भरोसा नहीं!\nसंयोग से आया हुआ आदमी भी कभी—कभी नाव में सवार हो जाता है, समझदारी हो तो। और कभी—कभी ऐसा होता है कि समझदारी न हो, तो तुम चेष्टा करके आए हो तो भी चूक जाओगे।\nवैसे लोग भी आ जाते हैं। संन्यास ही लेने आते हैं, लेकिन फिर कोई छोटी—मोटी बात अड़चन बन जाती है। उतनी सी अड़चन से लौट जाते हैं। आदमी पर निर्भर है। आदमी की गुणवत्ता पर निर्भर है।\nशुभ होना तो शुभ है ही, कम से कम शुभ की स्पृहा तो करो। अगर आज शुभ नहीं हो सकते तो इतना तो सोचो, इतना सपना तो संजोओ, इतना सपना तो देखो किं कभी शुभ हो सकूं। और जिनको शुभ घटित हुआ है, उनके साथ थोड़ा सा खयाल तो करो कि यह भी हो सकता है; और जो इन्हें हुआ है, वह मुझे भी हो सकता है।\nमा पियेहि समागच्छि अपियेहि कुदाचनं।\nपियानं अदस्सनं दुक्‍खं अप्पियानज्व दस्सनं।।\n'प्रियों का संग न करे', बुद्ध ने कहा, 'न कभी अप्रियों का ही संग करे। प्रियों का न देखना दुखद है, और अप्रियों का देखना दुखद है।\nबुद्ध ने कहा, दुख के दो कारण हैं। प्रिय से मिलन न हो तो दुख होता है, अप्रिय से मिलन हो जाए तो दुख होता है। प्रिय छूट जाए तो दुख हो जाता है, अप्रिय मिल जाए तो दुख हो जाता है। लेकिन दुख का मूल कारण तो यही है कि तुमने प्रेम का संबंध बनाया। दोनों प्रेम के संबंध हैं—प्रिय का और अप्रिय का। और कभी—कभी ऐसा होता है कि दोनों बातें एक के साथ ही घट जाएंगी।\nतुमने कभी देखा है, बचपन का बिछड़ा हुआ मित्र वापस आ गया है मिलने, बड़े तुम खुश हुए, गले से लगा लिया, उठा लिया। एक दिन खुशी रही, वह घर टिक ही गया बोरिया—बिस्तर जमाकर, दूसरे दिन जरा बेचैनी होने लगी, तीसरे दिन पत्नी नाराज होने लगी कि हटाओ भी, यह कहा के आदमी को बिठा रखा है, चौथे दिन बच्चे भी परेशान होने लगे, पांचवें दिन तुम भी प्रार्थना करने लगे भगवान से कि अब इन सज्जन को विदा करो। अगर महीने दो महीने यह मित्र रुक जाए और फिर तुम सफल हो जाओ इसको विदा करवाने में, तो तुम जितने प्रसन्न होओगे, उतने प्रसन्न तुम इसके मिलने पर भी नहीं हुए थे। यह वही का वही है; कुछ फर्क नहीं पड़ा है, तुम वही के वही हो, यह मित्र भी वही का वही है, लेकिन क्या हो गया! हक ही संबंध प्रेम का अप्रेम का भी बन जाता है।\nप्रेम और अप्रेम एक ही सिक्के के दो पहलू हैं। और बुद्ध कहते हैं, दोनों से दुख मिलता है। प्रिय बिछुड़े तो दुख होता है—और बिछुड़ना तो होगा ही, क्योंकि यहां मौत सबको अलग कर देगी। जन्म के पहले हम सब अलग थे। जन्म ने इकट्ठा कर दिया, मौत अलग कर देगी। नदी—नाव संयोग। राह पर चलते यात्री मिल गए है। तीर्थयात्रा को गए थे, राह पर बातचीत हो गयी, मिल गए, संबंध बन गया, फिर बिछुड़ जाएंगे। सांझ को पक्षी एक वृक्ष पर आकर बैठ गए हैं, मिलन हो गया है, रातभर साथ रहेगा डेरा, सुबह फिर उड़ जाएंगे। जन्म ने मिला दिया है, मृत्यु फिर विदा कर देगी। तो विदा तो होना ही होगा आज नहीं कल।\nफिर और बहुत से कारण हैं जिन्होंने मिला दिया है। कोई स्त्री सुंदर है, उसके सौंदर्य के कारण तुम प्रेम में पड़ गए हो, लेकिन सौंदर्य टिकता थोड़े ही है। थोड़े दिनों बाद सौंदर्य तिरोहित हो जाएगा।\nमुल्ला नसरुद्दीन की पत्नी उससे पूछ रही थी कि क्या मैं की हो जाऊंगी तब भी तुम मुझे प्रेम करोगे? मुल्ला पहले तो अखबार पढ़ रहा था, तो उसने ठीक से सुना नहीं, उसने टालने को कहा, हा—हा, जरूर, क्यों नहीं! तब उसे खयाल आया कि वह क्या कह रहा है। तो उसने पूछा कि तुम अपनी मां जैसी तो नहीं लगने लगोगी? अन्यथा मैं पहले ही से कहे देता हूं कि फिर मुझसे न हो सकेगा प्रेम इत्यादि।\nकभी तुम किसी बात से, किसी कारण से किसी के प्रेम में पड़ गए। वह कारण हट जाएगा, फिर? फिर क्या करोगे? और कारण न भी हटे, तो भी जो चीज तुम्हें प्रीतिकर मालूम पड़ती है जब दूर होती है, पास आने पर, मिल जाने पर उतनी प्रीतिकर मालूम होगी? अपनी पत्नी किसी को सुंदर मालूम होती? अपना पति किसी को सुंदर मालूम होता। सौंदर्य दूर से मालूम होता है। सौंदर्य जो उपलब्ध नहीं है, उसमें मालूम होता है। सौंदर्य का अधिकतम प्रभाव तो जितना कठिन हो पाना, उसमें होता है। जितना सरल हो जाए, उतना ही सौंदर्य समाप्त हो जाता है। अगर कोई स्त्री बहुत दुर्लभ हो कि मिल ही न सके, तो उसका सौंदर्य सदा बना रहेगा। मिल गयी कि सौंदर्य समाप्त हो गया। करोगे क्या? कितनी ही सुंदर नाक हो और कितनी ही सुंदर आख हो, करोगे क्या? दों—चार दिन में सब भूल जाओगे।\nजो चीज कारण कर निर्भर है, वह टूटेगी। तो यहां प्रिय का मिलन भी होगा, प्रिय का बिछुड़ना भी होगा, यहा प्रेम की घटना भी घटेगी और फिर प्रेम खट्टा होकर अप्रेम भी बनेगा। इसलिए प्रेम सब तरह से दुख देता है। प्रैम रहे तो दुख देता है, फिर प्रेम छूट जाए तो दुख देता है। फिर अप्रिय मिल जाए तो कठिनाई हो जाती है। तो बुद्ध कहते हैं—\nमा पियेहि समागज्छि अप्पियेहि कुदाचनं।\n'प्रियों का संग न करे, न कभी अप्रियों का संग करे।\nइसका क्या अर्थ हुआ? क्या किसी का संग ही न करोगे ' प्रियों का देखना दुखद, अप्रियों का देखना दुखद, तो क्या फिर किसी के साथ ही कभी खड़े न होओगे? तो बौद्ध भिक्षु भी तो एक—दूसरे के साथ थे! खुद बुद्ध भी तो हजारों भिक्षुओं के साथ थे!\nनहीं, बुद्ध के कहने का इतना ही तात्पर्य है कि बीच में प्रेम के संबंध खड़े मत करना। साथ रहो, संबंध के सेतु मत जोड़ो। तुम अलग, दूसरा अलग। तुम अपने स्वात में शिखर, वह अपने एकांत में शिखर। एकांत पर हमला मत करो, स्वात पर हावी मत होओ, एक—दूसरे के एकात को नष्ट मत करो। एक—दूसरे के मालिक मत बनो और न एक—दूसरे को अपना मालिक बनाओ। मुक्त रहो। साथ रही तो भी संग न बनाओ। यही मेरी देशना है।\nइसलिए मैं तुमसे यह भी नहीं कहता कि घर भी छोड़ो। मैं कहता हूं र घर छोड़कर भी कहा जाओगे, आश्रम में रहोगे तो आश्रम घर बन जाएगा। घर से भागने का उपाय क्या है, कहीं तो रहोगे! वहीं घर बन जाएगा। जहा रहोगे, उसका नाम घर है। पत्नी को छोड़कर भाग जाओगे, बेटे को छोड़कर भाग जाओगे, किसी के साथ तो रहोगे! उसी से संबंध बन जाएंगे लगाव के।\nनहीं, इसलिए भागने का कोई सवाल नहीं है। दो व्यक्तियों के बीच में जो संबंध का सेतु होता है, कड़ी होती है, वह भर गिरा दो। पत्नी के ही साथ रहो, लेकिन अब पति होकर नहीं। पति का भाव जाने दो। बेटे के साथ रहो, लेकिन बाप होकर नहीं। बाप का भाव जाने दो। वह तो सिर्फ भाव ही हैं। पानी के बबूले हैं और कुछ भी नहीं। फूंक मारे से उड़ जाते हैं। जरा से बोध की चोट से टूट जाते हैं। इंद्रधनुषों जैसे हैं—दिखायी पड़ते हैं बहुत रंगीन, पास जाओ तो हाथ में कुछ भी नहीं आता। इन बबूलों को गिर जाने दो। रहो साथ, मगर संग न बनाओ।\nसाथ रहो और अगर संग न बने, तो न फिर दुख होता है प्रिय के मिलन से, बिछुड़ने से, न अप्रिय के मिलन से, न अप्रिय के बिछुड़ने से। फिर तुम सभी स्थितियों को स्वीकार करने में कुशल हो जाते हो। प्रिय आए तो ठीक, अप्रिय आए तो ठीक। तुम हर हालत में राजी होते हो। तुम्हारी कोई आकाक्षा नहीं होती कि ऐसा ही हो तभी मैं सुखी होऊंगा। और जब तुम्हारी ऐसी कोई शर्त नहीं होती, तब तुम्हारे सुख का क्या कहना! तब तुम्हारा सुख महासुख हो जाता है। तब सभी कारणों के पार, सभी शर्तों के पार तुम सुखी होते हो, सुख तुम्हारा स्वभाव हो जाता है।\nस्वामी रामतीर्थ सदा कहा करते थे, यूनान के बहुत बड़े वैज्ञानिक आर्किमिडीज ने कहा था कि यदि मुझे कोई स्थिर आधार, खड़े होने को कोई स्थल मिल जाए, तो मैं दुनिया को हिला सकता हूं। आर्किमिडीज कहता था कि अगर मुझे कुछ ऐसा एक छोटा सा बिंदु भी मिल जाए जो स्थिर है, स्थिर बिंदु, जो हिलता नहीं, तो मैं उस पर खड़े होकर सारी दुनिया को हिला सकता हूं। किंतु वह बेचारा ऐसा स्थिर बिंदु न पा सका, क्योंकि संसार में ऐसा कोई स्थिर बिंदु है ही नहीं। स्थिर बिंदु तुम्हारे भीतर है, बाहर नहीं, वह है तुम्हारी आत्मा। उसे पकड़ो और सारा संसार तुम चलाने लगोगे। अभी तो संसार तुम्हें चलाता है। अभी तो तुम परिस्थितियों के दास हो। अभी तो जरा सी बात बाहर घटती है और तुम कैप जाते हो। अभी तो कोई भी चीज तुम्हें सुखी और दुखी कर जाती है। अभी तुम अपने मालिक नहीं हो।\nतो स्वामी रामतीर्थ कहते थे और ठीक कहते थे कि अगर तुम बाहर कोई ऐसा स्थिर बिंदु खोजने चले हो तो कहीं भी न मिलेगा। ऐसी खोज का नाम ही संसार है—बाहर कोई स्थिर बिंदु मिल जाए जिसमें सुरक्षा हो, जहां मैं विश्राम कर सकूं। नहीं, ऐसा कोई स्थिर बिंदु है ही नहीं बाहर। लेकिन भीतर एक स्थिर बिंदु है, जहा तुम परम विश्राम को उपलब्ध हो सकते हो। और जहां पहुंच गए व्यक्ति को कोई डिगा नहीं सकता। और जहां पहुंचा हुआ व्यक्ति चाहे, तो उसके इशारे से सारी दुनिया कपती है।\nवास्तव में कर्ता भी तुम्हीं हो\nऔर कर्म भी तुम्हीं\nतुम्हीं आत्मा हो\nऔर तुम्हीं नाममात्र अनात्मा हो\nतुम्हीं सुंदर गुलाब हो\nऔर प्रेमी बुलबुल भी तुम्हीं हो।\nऔर भौंरा भी तुम\nहर एक चीज तुम हो—\nभूत और प्रेत\nदेवता और देवदूत\nपापी और महात्मा\nसब तुम्हीं हो।\nयह है संन्यास का मार्ग। इस बात को जानना कि मेरा संसार मेरे भीतर है, यह है संन्यास का मार्ग। इस बात को जानना कि मेरा सुख मेरे बाहर है, यह है संसार का मार्ग। अपना केंद्र अपने से बाहर मत बनाओ, ऐसा कैरने से तुम गिर पड़ोगे। अपना पूर्ण विश्वास अपने में जगाओ, अपने केंद्र में बने रहो, फिर तुम्हें कोई भी चीज हिला न सकेगी।\nजब बुद्ध कह रहे हैं कि संग—साथ में बहुत अपने को न डुबाए, वे इतना ही कह रहे हैं कि अपने केंद्र तुम स्वयं बनी।\nतस्मा पियं न कयिराथ पियापायो हि पापकों।\nगंथा तेसं न विज्जन्ति येसं नत्थि पियाप्पियं।।\n'इसलिए किसी को अपना प्रिय न बनाओ। प्रिय से वियोग दुखद होता है। और जिनके प्रिय और अप्रिय नहीं होते, वे निर्ग्रंथ होते हैं। '\nयह निर्ग्रंथ की परिभाषा समझो। जैन महावोर को निर्ग्रंथ कहते हैं। निर्ग्रंथ बड़ा अनूठा शब्द है। ऐसे तो सीधा—साफ—सुथरा है। निर्ग्रंथ का अर्थ होता है, जिसकी कोई ग्रंथि नहीं, जिसकी कोई गांठ नहीं। हम कहते हैं न, दो आदमियों का विवाह हो गया, कहते हैं—गांठ बंध गयी ग्रंथि पड़ गयी। सात चक्कर लगाकर सात गांठें डाल देते हैं। खोलना ही मुश्किल कर देते हैं। निर्ग्रंथ का अर्थ होता है, जिसकी अब कोई गांठ नहीं, कोई ग्रंथि नहीं, जो कहीं बंधा नहीं है, जो अपने में है। जिसका होना अपने में है र जिसका होना बाहर नहीं है।\nतुमने बच्चों की कहानियां पढ़ी होंगी। बच्चों की कहानियों में आता है कि कोई राजा था, उसके प्राण एक तोते में बंद थे। तो राजा को मारो तो नहीं मरता था, जब तक कि तुम तोते की गर्दन न मरोड़ो। तोते की गर्दन मरोड़ों, राजा फौरन मर जाता\nहै। ये कहानिया एकदम कहानियां नहीं हैं, ये बड़ी महत्वपूर्ण हैं। ऐसी हमारी हालत है। किसी के प्राण तिजोड़ी में बंद हैं। तोते इत्यादि तो पुराने पड़ गए, तिजोड़ी! किसी के प्राण कुर्सी में बंद हैं। तोतो—मोतों का कौन भरोसा करे, उड़ जाएं, कुछ झंझट हो जाए, कुर्सी! और उस पर बैठे हैं, तो कोई ले जा भी नहीं सकता कुर्सी। और जोर से उसको पकड़े हैं। मगर कुर्सी तोड़ दो कि प्राण निकल जाते हैं। ऐसा लगता है, किसी के भी प्राण अपने भीतर नहीं हैं।\nजिसके प्राण अपने भीतर हैं, वह निर्ग्रंथ है। और जिनके प्राण अपने से बाहर हैं, वे सर्ग्रंथ, उनकी गांठें है। तुम्हारी पत्नी मर जाए तो तुम मरने की सोचने लगते हो। तुम्हारा बेटा मर जाए तो तुम मरने की सोचने लगते हो। तुम्हारा दिवाला निकल जाए तो तुम मरने की सोचने लगते हो। छोटी—मोटी बात हो जाती है तो तुम मरने की सोचने लगते हो। तुम्हारे प्राण छोटी—छोटी चीजों में पड़े हैं। जहा कोई चीज गड़बड़ हुई बाहर कि तुमने तत्कण सोचा कि मर ही जाऊं।\nमनोवैज्ञानिक कहते हैं, ऐसा आदमी खोजना मुश्किल है जिसने जीवन में कम से कम दस बार आत्महत्या का विचार न किया हो। और विचार करना करने के ही बराबर है। क्योंकि जो विचार में हो गया वह हो गया। तुमने बाहर किया या नहीं, यह बहुत महत्वपूर्ण नहीं है। अदालत तुम्हें नहीं पकड़ सकती, लेकिन परमात्मा की अगर कोई अदालत है तो वहा तो तुम पकड़े गए। पुलिस तुम्हें नहीं पकड़ सकती, तुम अगर बैठे अपने मन में आत्महत्या का विचार कर रहे, तुम्हें कोई नहीं पकड़ सकता। जब तक कि तुम करने का उपाय न करो। लेकिन विचार करने में तुम परमात्मा के सामने तो दोषी हो ही गए। तुम अपने सामने तो दोषी हो ही गए।\nतुमने अपने जीवन की बड़ी सस्ती कीमत आकी। दिवाला निकल गया, दुकान खराब हो गयी, तुम मरने की सोचने लगे! तो तुम्हारे जीवन का इतना ही मूल्य था, जितना तुम्हारी दुकान का मूल्य था! तो तुमने जीवन की बड़ी कम कीमत आकी। तो तुम दुकान के लिए जीते थे! तो दुकान तुम्हारे लिए नहीं थी, तुम दुकान के लिए थे! यह तो परमात्मा का जो यह विराट दान है, इसका तुमने बहुत अपमान किया। इसको केहते हैं, ग्रंथि।\nनिर्ग्रंथ का अर्थ होता है, जिसकी कहीं कोई गांठ नहीं। तुमने देखा, महावीर नग्न हो गए। निर्ग्रंथ का एक अर्थ नग्न होना भी होता है। क्योंकि जिसकी कोई गांठ ही नहीं है, उसके पास छिपाने को कुछ नहीं है, यह उसका मतलब होता है। गाठें ही हम छिपाते हैं। किसी को पता न चल जाए गांठ कहां है! नहीं तो लोग गांठ पर चोट करने लगेंगे।\nएक छोटे बच्चे को अस्पताल में लाया गया, उसके हाथ में चोट लग गयी थी। उसके हाथ पर पट्टी बांधने के पहले, डाक्टर जब उसके हाथ को ठीक करके पट्टी बांधने लगा तो उसने कहा, रुकिए, दूसरे हाथ पर पट्टी बांधिए। डाक्टर ने कहा, तू पागल हुआ है! यह पट्टी तो इसलिए बांध रहे हैं कि स्कूल में कोई बच्चा वगैरह तुझे कोई दुखा न दे। उसने कहा, इसीलिए तो मैं कह रहा हूं र आप स्कूल के बच्चों को नहीं जानते। आप इस हाथ में बांधिए जिसमें चोट नहीं है, क्योंकि जिस हाथ में पट्टी है, वे दुखाके ही। उनको अगर पता चल गया कि चोट है, तो आप स्कूल के बच्चों को जानते ही नहीं!\nयह दुनिया ऐसी है। यहां अगर लोगों को पता चल गया, कहां तुम्हारी गाठ है, लोग उसी—उसी पर चोट करेंगे। तो लोग अपनी गांठों को छिपाते हैं। छिपाना पड़ता है। अपनी गांठ की बात ही नहीं करते लोग। किसी को पता नहीं चलना चाहिए। नहीं तो ये दुष्ट चारों तरफ लोग हैं, ये मजा लेंगे। ये बार—बार तुम्हारी बटन दबाने लगेंगे, और तुम्हारी गाठ दुखेगी, इनको बहुत आनंद आएगा। सताने में लोगों का रस है।\nमेरे गांव में एक आदमी को लोग सीताराम कहकर चिढ़ाते थे! बस सीताराम कोई कह दे कि वह एकदम बिगड़ जाएं, डंडा उठा लें, पत्थर मारने लगें। वह कृष्ण—भक्त थे। और सीताराम के बिलकुल विरोधी थे।\nयह जब लोगों को पता चल गया तो उनका गांव में निकलना ही मुश्किल! उनको मैं देखूं कि वह अपने घर से निकलकर नदी तक स्नान करने गए हैं, फासला मुश्किल से दो मिनिट का है, उसमें उनको कभी घंटा लग जाए। नदी में नहा रहे हैं और बीच में कोई ने चिल्ला दिया कि सीताराम, कि वह बाहर निकल आएं, उनको नहाना—वहाना फिर तो खतम हो गयी बात!\nमैंने एक दिन उनको कहा कि ऐसे तो तुम बड़ी मुश्किल में पड़ जाओगे। तो उन्होंने कहा, क्या करूं, मुश्किल में तो मैं हूं ही! आपके पास कोई रास्ता है ' मैंने कहा, ऐसा करो कि तुम खुद ही सीताराम कहने लगो। उन्होंने कहा, इससे क्या होगा? मैंने कहा, तुम सात दिन मेरा प्रयोग करके देखो। जो कोई दिखायी पड़े कहो, सीताराम! कोई सीताराम कहे तो तुम और जोर से कहो, सीताराम! और कहो, ठीक बेटा, और जोर से कहो सीताराम। उन्होंने कहा, इससे होगा क्या? मैंने कहा, तुम सात दिन करके देखो।\nसात दिन में गाव सन्नाटा हो गया। कोई उनसे सीताराम न कहे। सार क्या रहा! गांठ ही हाथ के बाहर हो गयी। वह जो गाठ थी, वह यह थी कि वह सीताराम में चिढ़ते थे। सीताराम में उन पर चोट लगती थी। जब यह खुद ही आदमी सीताराम कहने लगा तो अब क्या सार है!\nवह मेरे पास आए और बोले कि बात गजब की है, काम कर गयी। अब तो मैं निकलता हूं तलाश में। मुझे भी मजा आने लगा है कि कोई कह दे सीताराम, मगर कोई कहता ही नहीं। जो लोग पहले चिढ़ाते थे वे ऐसा आख कचाकर निकल जाते हैं, गली—कूचे में से निकल जाते हैं। नदी पर मैं नहाता रहता हूं कोई नहीं कहता सीताराम!\nजैसे ही लोगों को तुम्हारी गांठ पता चल जाए, लोग सताने लगते हैं। वही—वही करने लगते हैं।\nमहावीर नग्न हो गए, इसका अर्थ इतना ही है कि जब कोई गाठ न रही, तो अब छिपाने को कुछ न रहा। निर्ग्रंथ हो गए। छोटे बच्चे की भांति खड़े हो गए।\nगंथा तेसं न विज्जन्ति…….।\nजो न प्रेम के संबंध बनाता, न अप्रेम के, न मित्र बनाता, न शत्रु, उसकी सारी ग्रंथियां गल जाती हैं।\nअब तुम समझो।\nजीसस कहते हैं, शत्रु को भी मित्र मानो। बात ऊंची कहते हैं। मगर इतनी ऊंची नहीं है जितनी बुद्ध की बात है। क्यों ' क्योंकि जीसस कहते हैं, शत्रु को भी मित्र मानो। लेकिन अगर तुम अभी मित्रता मानते हो, तो शत्रुता से छूट न सकोगे। क्योंकि मित्रता का अर्थ ही क्या होता है, मित्रता अर्थहीन है, अगर शत्रुता न हो। अगर कोई आदमी कहे कि सभी मेरे मित्र हैं, तो इसका मतलब यह हुआ कि कोई मित्र नहीं है। मित्रता का अर्थ ही तब होता है जब कोई शत्रु भी हो। अगर तुम कहते हो, सभी मेरे मित्र हैं, तो कोई मित्र नहीं है। अगर तुम कहते हो, मैं सभी को प्रेम करता हूं तो इसका साफ मतलब हुआ, तुम किसी को प्रेम नहीं करते। क्योंकि प्रेम का मतलब होता है, चुनाव।\nअगर कोई स्त्री तुमसे पूछे कि क्या आप मुझे प्रेम करते हो? तुम कहो कि जरूर करता हूं क्योंकि मैं तो सभी को प्रेम करता द्रूं? तो वह स्त्री तुमसे प्रसन्न न होगी। वह कहेगी, रास्ता पकड़ो! सभी को प्रेम करने वाले आदमी से क्या लेना—देना! तुम कुछ ऐसी बात कहो कि तुम्हीं को प्रेम करता हूं और तुम्हीं को प्रेम करूंगा और सदा तुम्हीं को किया 1 जन्म—जन्म से तुम्हीं को खोज रहा था और अब जन्म—जन्म तक तुम्हारे साथ ही रहूंगा। यह संबंध शाश्वत है, अब यह कभी छूटेगा नहीं। हमको एक—दूसरे को भगवान ने एक—दूसरे के लिए ही बनाया है। तब स्त्री प्रसन्न होगी। तब लगता है कि तुमने विशिष्टता दी।\nअगर तुम कहो, सभी मित्र हैं, तो तुम्हारे मित्र नाराज हो जाएंगे—शत्रुओं की तो छोड़ो—मित्र कहने लगेंगे, तो फिर मतलब ही क्या हुआ।\nजीसस कहते हैं, शत्रुओं को मित्र बना लो। बुद्ध कहते हैं, शत्रु और मित्र दोनों साथ—साथ हैं। जब तक तुम शत्रु मानते हो, तभी तक मित्र हैं। जब तक तुम मित्र मानते हो, तब तक शत्रु भी रहेंगे। दोनों को जाने दो। यह संबंध ही विदा करो। यह संबंध ही ठीक नहीं। इस संबंध से गांठें बनती हैं, गांठें दुख देती हैं।\nयह है—ये गाठें, और गाठों के ऊपर गांठें—हमारे दुख की व्याकरण।\nक्या पढ़ें दर्द की व्याकरण\nजिंदगी है कटा अवतरण\nरूप का, आयु का, सास का\nआज होता न एकीकरण\nमोह किससे कहा तक चले\nबंध न पाते नयन से चरण\nसत्य की बात कैसे कहें\nआवरण ही यहौ आवरण\nजो भटकते रहे उम्र भर\nआकते हैं वही आचरण\nरेत है, शंख है, आदमी\nधुंध के बीच खोयी किरण\nयहां अगर तुम जिंदगी को गौर से देखो तो तुम दर्द का व्याकरण समझ जाओगे कि क्या है गांठें बनाना। और हम गांठें बनाने में बड़े कुशल हैं। हम बड़ी जल्दी गाठें बनाते हैं। हमारी एक ही कुशलता है कि हम गांठें निर्मित कर लेते हैं, जल्दी से निर्मित कर लेते हैं। और फिर तकलीफ पाते हैं, फिर पीड़ा पाते हैं। ऐसे धीरे—धीरे हमारे पूरे प्राण गांठों से भर जाते हैं। जगह—जगह पीड़ा होने लगती है, जगह—जगह दर्द होने लगता है।\nधर्म का अर्थ है, धीरे—धीरे गाठों का विसर्जन; और एक ऐसी निर्ग्रंथ दशा, जहा तुम हो अपने में मस्त, जहा तुम हो अपने में पर्याप्त। जहा अगर सारी दुनिया इसी क्षण विदा हो जाए तो भी तुम्हारी मस्ती में कणभर अंतर न पड़ेगा। तुम्हारी मस्ती ऐसी की ऐसी रहेगी। तो तुम्हारी मस्ती लोगों से मुक्त हो गयी, तो तुम्हारी मस्ती तुम्हारी अपनी है, तुम्हारी संपदा है, अब इसे कोई छीन नहीं सकता है। जो छीना जा सके, उसे संपदा मानना ही मत। वह विपदा है। जो छीनी न जा सके, वही संपत्ति है, शेष सब विपत्ति है।\nदूसरा सूत्र, उसके पहले की कथा—\nउसका दुख कुछ ऐसा था कि सारे गांव में चर्चा का विषय बन गया। नित्यप्रति वह श्मशान जाता। बेटा मर गया, जला भी आया मगर रोज जाता उस जगह जहां बेटे को जलाया। वहां बैठकर रोता। जो बेटा अब नही है उससे बातें करता। वह करीब— करीब विक्षिप्त हो गया। उसने बुद्ध को सुनने आना भी बंद कर दिया—उसे होश ही न रहा बेटे के शोक ने ऐसा घेरा बेटे के शोक के बादल ऐसे उसके चारों तरफ घिर गए कि बुद्ध उसे अब दिखायी भी कहां पड़े। भिक्षु रास्ते पर मिलते तो वह नमस्कार भी न करता।\n'प्रिय से शोक उत्पन्न होता है। '\nआखिरी सूत्र, उसके पहले की घटना—\nभगवान के जेतवन में विहरते समय एक अनागामी स्थविर मरकर शुद्धावास ब्रह्मलोक में उत्पन्न हुए। मरते समय जब उनके शिष्यों ने पूछा क्या भंते कुछ विशेषता प्राप्त हुई है? तब निर्मलचित स्थविर ने यह सोचकर कि यह भी क्या कोई उपलब्धि है या विशेषता है चुप्पी ही साधे रखी। उनकी मृत्यु के पश्चात उनके शिष्य रोते हुए भगवान के पास जाकर उनकी गति पूछे। भगवान ने कहा भिक्षुओ रोओ मत वह मरकर शुद्धावास में उत्पन्न हुआ है। भिक्षुओ देखते हो तुम्हारा उपाध्याय कामों से रहित चित्त वाला हो गया है जाओ खुशी मनाओ।\nतब शिष्यों ने कहा पर उन्होंने मरते समय चुप्पी क्यों साधे रखी? हमने तो पूछा था उन्होंने बताया क्यों नहीं? भगवान ने कहा इसीलिए भिक्षुओ इसीलिए क्योकि निर्मल चित्त को उपलब्धि का भाव नहीं होता।\nऔर तब उन्होंने यह गाथा कही।\nयह घटना महत्वपूर्ण है। अनागामी का अर्थ होता है बौद्ध परिभाषा में, जो दुबारा न आएगा, अब फिर न आएगा, जिसका आगमन समाप्त हुआ। यह परम उपलब्धि है। संसार में फिर न आने का अर्थ है, पक गए। संसार से जो सीखना था सीख लिया है और संसार में जो होना था हो गए, अब दुबारा आने की कोई जरूरत न रही। अनागामी आखिरी फल है। स्रोतापत्ति पहला फल है। ध्यान की धारा में उतरना, पहला कदम। अनागामी हो जाना, तो सागर में गिर गयी सरिता, मिलन हो गया सत्य से। अनागामी होकर कोई मरे तो यह परम घटना है, यह परम उपलब्धि है।\nभगवान के जेतवन में विहार करते समय एक अनागामी स्थविर, एक वृद्ध भिक्षु मरकर शुद्धावास ब्रह्मलोक में उत्पन्न हुए।\nब्रह्म के साथ जो एक हो गया, वही ब्रह्मलोक। और जहा शुद्धि परम हो गयी, जहां कुछ भी अशुद्ध न रहा, वही शुद्धावास है।\nमरते समय उनके शिष्यों ने पूछा, क्या भंते, कुछ विशेषता प्राप्त हुई है;\nअब बुद्ध के शिष्यों में जैसे—जैसे शिष्य वृद्ध हो जाते थे, योग्य हो जाते थे, समाधिस्थ हो जाते थे, तो बुद्ध उनको भेजते थे दूर—दूर औरों तक संदेश पहुंचाने को। तो बुद्ध के जीते ही बुद्ध के बहुत से शिष्यों के भी शिष्य थे, क्योंकि ये वृद्ध समाधिस्थ पुरुष दूर—दूर जाकर बुद्ध की खबर ले जाते, अनेक लोग इनसे दीक्षित होते। ये उपाध्याय कहलाते थे। ये बुद्ध की तरफ इशारा करते थे। ये शिक्षण देते थे कि कैसे बुद्ध में लीन हो जाओ। लेकिन ये बीच का सेतु बनते थे।\nतो यह जो स्थविर वृद्ध भिक्षु की मृत्यु हुई, उनके शिष्यों ने उनसे जाकर पूछा, भंते, कुछ विशेषता प्राप्त हुई है? आप तो जा रहे हैं, हमें बता तो जाएं कम से कम कि कौन सी घटना घटी है आपके जीवन में। अतंर्तम में इस समय क्या घट रहा है न आप क्या पाकर जा रहे हैं? आपकी क्या संपदा है? आप क्या होंगे? कहौ पैदा होंगे? पैदा होंगे कि नहीं पैदा होंगे? लौटेंगे अब कि नहीं लौटेंगे? हमें कुछ कह जाएं।\nबात बड़ी मीठी है। निर्मलचित्त स्थविर ने यह सोचकर कि यह भी क्या कोई उपलब्धि है या विशेषता है, चुप्पी ही साधे रखी।\nउपलब्धि तो अहंकार की ही भाषा है। जब तुम कहते हो, यह मैंने पा लिया, तो पाने से भी मैं ही मजबूत होता है। परम उपलब्धि का तो दावा नहीं किया जा सकता, क्योंकि जब तक दावेदार है, तब तक परम उपलब्धि नहीं हो सकती। मैं जब तक है, तब तक तुम कैसे दावा करोगे? और मैं ही दावेदार है।\nतो दावा तो हो ही नहीं सकता परम उपलब्धि का। परम उपलब्धि के संबंध में\nतो चुप रह जाने के सिवाय कोई उपाय नहीं है। चुप्पी कोई समझ ले तो समझ ले, न समझे तो उसकी वह जाने।\nइस वृद्ध स्थविर को साफ दिखायी पड़ रहा है कि अब लौटूंगा नहीं, यह परमदशा आ गयी है—अब तुम यह मत सोचना कि इसका पता कैसे चलेगा? जब परमदशा आती है तो पता चलेगा ही। जैसे अंधेरी रात में एकदम उजेला हो जाए तो पता नहीं चलेगा! सिर में दर्द होता है तो पता चलता है, दर्द चला जाता है तो पता चलता है। जीवनभर पीड़ा रही किसी न किसी तरह की, सारी पीड़ा चली गयी, सब तिरोहित हो गयी, एकदम परम आनंद की वर्षा होने लगी भीतर, तो पता नहीं चलेगा? अंधेरा था जन्मों—जन्मों का, सब कट गया, आखिरी पर्तें बची थीं वे भी टूट गयीं, आखिरी पर्दा भी उठ गया, तो इस स्थविर को साफ दिखायी पड़ रहा है कि क्या हो गया। लेकिन सोचा कि यह भी क्या कोई उपलब्धि है!\nदो कारणों से यह उपलब्धि नहीं है। पहली तो बात, उपलब्धि है अहंकार की भाषा। मैंने पा लिया, यह बात ही उस परम के संबंध में नहीं कही जा सकती। दूसरी बात, यह उपलब्धि नहीं कही जा सकती, क्योंकि यह हमारा स्वभाव है। यह हमने पा लिया, ऐसा थोड़े ही, यह तो सदा से था ही, हम भूल गए थे, बस स्मरण किया है। इसलिए भी इसको उपलब्धि नहीं कह सकते।\nजब बुद्ध को ज्ञान हुआ और किसी ने पूछा, क्या पाया? तो बुद्ध ने कहा, पाया कुछ भी नहीं, जो मिला ही था उसे जाना; जो था ही, जो सदा से था, हमने आख न डाली थी अपने खजाने पर, बस इतनी ही भूल थी, खजाना तो था ही; इसलिए पाया, ऐसा कहना ठीक नहीं, प्रत्यभिज्ञा हुई, पहचान हुई, पहचाना, जाना। इसलिए भी इस परमस्थिति को उपलब्धि नहीं कहा जा सकता।\nतो वृद्ध स्थविर चुप ही रह गए। कुछ बोलना ठीक न लगा। कहें कि अनागामी हो गया हूं अब नहीं आऊंगा, तो यह भी आने का एक उपाय हो जाएगा। क्योंकि फिर थोड़ा मैं अभी शेष रह गया। कहें कि बहुत कुछ पा लिया, पा लिया जो पाना था, तो भी अज्ञान की ही घोषणा होगी।\nउपनिषद कहते हैं, जो कहे मैंने जान लिया, जानना कि नहीं जानता है। सुकरात ने कहा है कि जब मैंने जाना तो जाना कि मैं कुछ भी नहीं जानता हूं।\nतो यह वृद्ध स्थविर चुप रह गया। लेकिन चुप्पी को तो बहुत कम लोग समझ सकते हैं। शब्दों को ही कम लोग समझ पाते हैं, चुप्पी को तो कौन समझेगा! कहो—कहो तब नहीं सुन पाते हैं, तो बिना कही बात तो कौन सुनेगा! भिक्षु तो बड़े उदास हो गए। और गुरु ऐसे ही मर रहा है खाली हाथ, कुछ भी नहीं बता रहा है कि कुछ मिला कि नहीं मिला, चित्त में बड़ी तकलीफ भी हुई होगी। मौत की तो तकलीफ हुई ही हुई—गुरु मर रहा है—साथ में यह भी तकलीफ हुई होगी कि ऐसे आदमी के शिष्य होकर हमको क्या होगा? यह तो मर गए और बिना कुछ पाए मर गए और हम इनके पीछे भटक रहे हैं। हम व्यर्थ ही परेशान हो रहे हैं।\nतो वे बुद्ध के पास गए। उनका रोना दो कारणों से था। एक तो गुरु मर गया। लेकिन उससे भी बड़ा कारण यह था कि हम भी किसके चक्कर में पड़े रहे! कुछ इसको मिला ही नहीं था!\nभगवान ने कहा, भिक्षुओं, रोओ मत, तुम्हारा गुरु शुद्धावास में उत्पन्न हुआ है। परमशुद्धि में जागा है। भिक्षुओ, देखते हो, तुम्हारा उपाध्याय कामों से रहित चित्त वाला हो गया है, अब उसकी कोई कामना नहीं बची है, इसलिए लौटेगा नहीं। कामना लौटा लाती है। कामना बार—बार खींच लेती है। कामना नीचे उतारती है। कामना ही अधोगमन है।\nतुम्हारा गुरु ऊर्ध्वगामी हो गया है।\nवह मुक्त हो गया पृथ्वी से। अब पृथ्वी में कोई कशिश उसे खींचने वाली नहीं बची। अब वह उठता ही जाएगा शुद्धावास में।\nजैनों के पास इसके लिए प्रतीक है, जैसे कि कोई लेकड़ी के टुकड़े को मिट्टी से खूब लीप—पोतकर पानी में डाल दे, तो मिट्टी के वजन के कारण लकड़ी का टुकड़ा डूब जाएगा। फिर पानी की धार आती रहेगी, जाती रहेगी, मिट्टी गलती रहेगी, बहती रहेगी। एक घड़ी आएगी कि सारी मिट्टी बह जाएगी, फिर लकड़ी का टुकड़ा उठेगा, पानी की सतह पर आकर तैर जाएगा। ऐसा जैन कहते हैं, सिद्ध पुरुष संसार की सतह पर उठ जाते हैं, लोक की आखिरी सीमा पर पहुंच जाते हैं जहां अलोक शुरू होता है। उसी स्थिति को बौद्ध भाषा में कहते हैं—शुद्धावास, ब्रह्मलोक।\nमनुष्य के पार हो गए, परमात्मा हो गए, अब लौटने का कोई कारण न रहा। मिट्टी की पकड़ न रही। जब तक तुम समझते हो मैं देह हूं तब तक मिट्टी की तुम पर पकड़ है, तब तक तुम मिट्टी ही हो। जिस दिन तुमने समझा कि मैं देह नहीं हूं उसी दिन मिट्टी की पकड़ छूटी। और धीरे—धीरे मिट्टी बह जाती है, तुम शुद्ध हो जाते हो। तुम्हारी चेतना ऊर्ध्वगामी हो जाती है। ऊपर उठने लगती है।\nजाओ, खुशी मनाओ. तुम्हारा उपाध्याय कामना से मुक्त हो गया दै, अनागामी हो गया है, बुद्ध ने कहा। तब शिष्यों ने कहा, पर उन्होंने मरते समय चुप्पी क्यों साधे रखी? हमें बताया क्यों नहीं?\nउन्होंने तो बताया, चुप्पी से ही बताया। कुछ बातें चुप्पी से ही कही जाती हैं। कुछ बातें कहो तो खराब हो जाती हैं। कुछ बातें बिना कहे ही कही जाती हैं। मगर उसके लिए तो बड़ा संवेदनशील बोध चाहिए उसे समझने को, उस मौन को समझने को। उस इशारे को पहचानने के लिए तो बड़ी ध्यान की दशा चाहिए।\nबुद्ध ने कहा, इसीलिए भिक्षुओ, इसीलिए, क्योंकि निर्मलचित्त को उपलब्धि का भाव नहीं होता है।\nजहां उपलब्धि है, वहा उपलब्धि का भाव नहीं है। जहा परमात्मा से मिलन हुआ, वहां मिलन हो गया है, ऐसी बात भी व्यर्थ हो जाती है। जहां जान लिया, वहा क्या कहो कि जान लिया है! कहने में कुछ सार न रहा। शब्द तो वहीं तक हैं, वहीं तक कह पाते हैं, जहां तक शब्दों की सीमा है।\nशब्द तो सत्य को कभी नहीं कह पाते हैं। ज्यादा से ज्यादा सत्य के संबंध में कुछ तुतलाते हैं, कह नहीं पाते। जैसे छोटे बच्चे तुतलाते हैं। कुछ कहना चाहते हैं, लेकिन तुतलाते हैं। मां को समझना पड़ता है कि क्या मतलब है उनका, मतलब लगाना पड़ता है। ऐसे ही शब्द हैं, सत्य के संबंध में तुतलाते हैं, कुछ कह नहीं पाते। बुद्ध ने कहा, इसीलिए भिक्षुओ, इसीलिए, क्योंकि जो उपलब्ध हो गया, उसे उपलब्धि का भाव नहीं होता है। वहां कोई बचा ही नहीं जिसको उपलब्धि का भाव हो। नहीं कोई बचा, इसी को तो शुद्ध अवस्था कहते हैं। जहां कोई मैं नहीं रहा, वहीं तो परम शुद्धि है। और तब उन्होंने यह अपूर्व सूत्र कहा—\nछंदजातो अनक्खातो मनसा व फुटो सिया।\nकामेसु च अप्पटिवद्धचित्तो उद्धसोतो बुच्चत्ति।।\n'अनख्यात में जिसका रस है, जिसके मन ने उस रस को छू लिया है—या उस रस ने जिसके मन को छू लिया है—और कामभोगों में जिसका चित्त अब बंधा नहीं है, वह ऊर्ध्वस्रोता कहा जाता है। '\nतुम्हारा गुरु ऊर्ध्वस्रोता हो गया। समझो।\nयह बड़ा प्यारा शब्द है। जो नहीं कहा जा सकता—अनख्यात है, जिसको कहने के लिए भाषा बनी नहीं है, जिसको कहने का कोई उपाय ही नहीं है, अनख्यात, अनिर्वचनीय—अनक्सातो छंदजातो; जिसे, जो नहीं कहा जा सकता, उसमें रस आ गया है। कोई उसे परमात्मा कहता है, कोई उसे निर्वाण कहता है, कोई उसे आत्मा कहता है, पर ये सब शब्द कामचलाऊ हैं। न तो वह परमात्मा शब्द में समाता है, न आत्मा शब्द में समाता है, न निर्वाण में, न मोक्ष में, सब शब्द छोटे पड़ जाते हैं। क्योंकि शब्दों की सीमा है, वह असीम है, विराट है। शब्द तो छोटे—छोटे आगन हैं, ण्वह तो पूरा आकाश है।\nव जिसे उस अव्याख्य में छंद हो गया, रस हो गया, जिसका हृदय तरंगित होने लगा, लयबद्ध हो गया जो उस अनख्यात से, जो उस अनिर्वचनीय के साथ संगीत में बंध गया, छंदोबद्ध हो गया।\nऔर जिसके मन में उस रस की वर्षा हो गयी, उस रस ने जिसके मन को डुबा दिया, जो स्नान कर लिया उसमें, ऐसा व्यक्ति स्वभावत: कामभोगों से मुक्त हो जाता है। क्योंकि परमभोग जब हो जाए तो क्षुद्र भोगों की कौन कामना करता है। जिसे परमात्मा का भोग मिल गया, वह फिर क्या चाहेगा और किसी भोग को! फिर सब भोग फीके पड़ गए। छोड़ने नहीं पड़ते हैं, छूट जाते हैं। व्यर्थ होने के कारण छूट जाते हैं। जिसको सार हाथ में आ गया, फिर वह असार को नहीं पकड़ता।\nऐसा व्यक्ति बुद्ध कहते हैं, ऊर्ध्वस्रोता कहा जाता है।\nकामेसु व अप्पटिवद्धचित्तो........।\nजो सदा से बंधा था चित्त कामवासनाओं में, वे सारे बंधन गिर गए। जंजीरें टूट गयीं, बेड़ियां टूट गयीं। वह चित्त मुक्त हो गया, वह चित्त मुक्त होकर ऊपर उठने लगा।\nकामेसु व अप्पटिवद्धचित्तो उद्धसोतो ति बुच्चति।\nऐसे चैतन्य को ऊर्ध्वगामी, ऊर्ध्वस्रोता कहा जाता है। हम सब जब तक कामना से बंधे हैं, अधोगामी, नीचे की तरफ जाने वाले।\nदेखा तुमने, पानी नीचे की तरफ जाता है, वह है अधोगामी। जहा खड्डा हो उसी की तलाश करता है। ऊंचाई से हटता है, ऊंचाई में उसे रस नहीं। पहाड़ पर गिरेगा तो पहाड़ पर नहीं रुकेगा, भागेगा एकदम नीचे की तरफ। नदी—झरने बन जाएगा और भागेगा, खाई—खड्ड खोजेगा। छोटे—मोटे खाई—खड्डों से भी उसका मन नहीं भरता, भागता ही रहेगा जब तक कि समुद्र का खड्डा न मिल जाए—बड़ा खड्डा न मिल जाए। बड़े से बड़े खड्ड में जाकर रुकेगा।\nलेकिन यही पानी जब सूर्य के उत्ताप से तपता है, वाष्प बनता है, भाप बनता है, ऊपर की तरफ उठने लगता है, आकाश की तरफ, बादलों की तरफ, ऊर्ध्वगामी हो जाता है। वही पानी भाप बनकर ऊर्ध्वगामी हो जाता है। पानी वही है। पानी बनकर अधोगामी हो जाता है।\nतो चैतन्य की दो दशाएँ हैं। जिसको हम चित्त कहते हैं, वह पानी है। और जिसको हम आत्मा कहते हैं, वह भाप है। ये चैतन्य की दो दशाएं हैं। जिसको हम मन कहते हैं, चित्त कहते हैं, वह पानी है—वह नीचे की तरफ जाता है, वह अधोगामी है। और जिसको हम आत्मा कहते हैं, वह यही पानी है जो तपश्चर्या से, तप से भाप बन गया, वाष्पीभूत हो गया, उड़ने लगा ऊपर की तरफ, पंख मिल गए जिसे—तों ऊर्ध्वगामी।\nनीचे चलो तो संसार है, ऊपर चलो तो परमात्मा है।\nइस अव्याख्य में जिसको रस आ गया, जो नाचने लगा मग्न होकर, वह फिर नहीं लौटता। जो मयूर हो गया, फिर नहीं लौटता।\nखिड़की से उड़ आयी गंध\nसाथ लिए रस—भीगे छंद\nभीत टंगे पुष्पों के चित्र\nबिखराते लगते मकरंद\nकिसी नयी कविता की पंक्ति\nअधरों पर हो उठी अधीर\nपरस गयी फागुनी समीर\nजैसे फागुन आता है न, फूल खिल जाते हैं न, गंध तैरती, ऐसा ही एक भीतर का फागुन भी है। खुले खिड़की भीतर की।\nटेसू लहके पुरवा मारे\nढोल—मृदंग मजीरे चढ़ते\nस्वर की नयी अटारी\nएक बरस के बाद आज\nमन सुगना बहका रे\nआज मन सुगना बहका रे\nबरस—बरस के बाद\nजन्म—जन्म के बाद\nआज फिर फागुन महका रे\nजिसको उस अव्याख्य में, निर्वाण में छंद आ गया, रस आ गया, जो मगन हो गया, मस्त हो गया, जो नाच उठा, जो गीत—गीत हो गया, जो भूल ही गया अहंकार को, बात ही गयी, मैं का भाव ही न रहा, वही नाचता हुआ चैतन्य, वही भीतर की मदिरा से मस्त चैतन्य ऊर्ध्वस्रोता हो जाता है।\nप्रस्तुतकर्ता Mansa Anand पर 12:42:00 pm


Covid-19: Abroad Returned Medical Student Second Report Found Positive - विदेश से लौटी मेडिकल छात्रा की पहली रिपोर्ट आई थी निगेटिव, दूसरी बार मिली कोरोना पॉजिटिव | Patrika News\nCovid-19: Abroad returned medical student second report found positive\nCovid-19: निगेटिव रिपोर्ट आने पर किया गया था होम क्वारेंटाइन, सर्दी-खांसी होने पर दोबारा लिया गया था सैंपल\nPublished: 09 Jul 2020, 11:38 PM IST\nसूरजपुर/बिश्रामपुर. सूरजपुर मस्जिद गली की एक युवती के कोरोना संक्रमित (Covid-19) पाए जाने से हडक़ंप मच गया है। मस्जिद गली को प्रशासन ने सील कर दिया है। मस्जिद गली की 27 वर्षीय एक युवती किर्गिस्तान से 27 जून को वापस आई थी। किर्गिस्तान में युवती मेडिकल की पढ़ाई कर रही थी।\nयहां से लौटने के बाद उसे बिश्रामपुर के आनंद रिहंदम पेड क्वारेंटाइन सेंटर में क्वारेंटाइन किया गया था। क्वारेंटाइन के दौरान लिए गए पहले सैंपल जांच में युवती की रिपोर्ट निगेटिव आई थी। इसके बाद उसे होम क्वारेंटाइन कर दिया गया।\nइधर दो दिनों पूर्व उसे सर्दी खांसी की शिकायत पर फिर उसका सैंपल लिया गया, जिसमें युवती कोरोना संक्रमित पाई गई है। इसकी जानकारी लगते ही गुरुवार को स्वास्थ्य व प्रशासनिक अमला सक्रिय हो गया।\nइसमें अतिरिक्त पुलिस अधीक्षक हरीश राठौर, एसडीएम पुष्पेन्द्र शर्मा, टीआई धर्मानंद शुक्ला आदि पहुंचकर सेन्ट्रल बैंक से लेकर मस्जिद गली को सील कर दिया गया है। (Covid-19)\nदूसरी ओर युवती के पूरे परिवार को क्वारेंटाईन करते हुए सैंपल लिया गया है, जिसे जांच के लिए भेजा गया है। गली को सील करने के साथ ही उसके घर से लगे करीब 50 घरों का सर्वे कर एहतियात के तौर पर दवा दी गई है।\nलक्षण मिलने पर की जाएगी अन्य की जांच\nमुख्य चिकित्सा एवं स्वास्थ्य अधिकारी डॉ.आरएस सिंह ने बताया कि कोरोना संक्रमित परिवार के घरों से जुड़े आसपास के लोगों का लक्षण दिखाई दिए जाने पर उनके भी सैंपल जांच के लिए भेजे जाएंगे।\nवहीं बिश्रामपुर में कालरी कर्मचारी से संपर्क में आए लोगों व गौरीशंकर मंदिर के पुजारी की रिपोर्ट अभी तक नहीं आई है। पुजारी की रिपोर्ट यदि निगेटिव आती है क्षेत्रवासियों को काफी राहत मिलेगी। (Covid-19)\nगली को किया गया सेनिटाइज\nडॉ. सिंह ने बताया कि समूची मस्जिद गली को सेनिटाइज किया गया है। एहतियात के तौर पर फिलहाल 100 मीटर के दायरे को सील किया गया है तथा उस पर नजर रखी जा रही है।\nbreaking news Chhattisgarh Breaking News chhattisgarh news Corona in Chhattisgarh COVID-19 COVID-19 virus\nbreaking news Chhattisgarh Breaking News chhattisgarh news Corona in Chhattisgarh COVID-19 COVID-19 virus Kyrgyzstan surajpur news\nकोरोना महामारी और फीस की मारामारी के बीच यह कॉलेज छात्राओं को सालभर कराएगा नि:शुल्क पढ़ाई\nलेखापाल निकला कोरोना पॉजिटिव, सीएमएचओ दफ्तर सील, संपर्क में आकर पत्नी, बेटा-बहू भी पॉजिटिव\nकोरोना से 1 की हो चुकी है मौत, कई संक्रमित, फिर भी बैंक-सब्जी बाजार व शराब दुकानों में उड़ रही सोशल डिस्टेंस नियम की धज्जियां\n60 वर्षीय महिला अपनी उम्र की देती रही दुहाई पर नहीं माना वहशी युवक, चाकू की नोक पर किया बलात्कार\nकोर्ट का बाबू निकला कोरोना पॉजिटिव, वकीलों-पुलिसकर्मियों में मचा हडक़ंप,3दिन के लिए लटका ताला


एक मई से 18 साल से ज्यादा उम्र के सभी लोगों को लगेगी कोरोना की वैक्सीन - COVID-19 vaccination: From May 1, everyone above the age of 18 to be eligible to get vaccine\nएक मई से 18 साल से ज्यादा उम्र के सभी लोगों को लगेगी कोरोना की वैक्सीन\nआदित्यaditya.kumar@lallantop.comअप्रैल 19, 2021 07:34 PM\nअब 18 साल से ज्यादा उम्र के लोगों को भी लगेगी वैक्सीन. (तस्वीर: एपी)\nदेश में कोरोना वायरस से बढ़ते संक्रमण के मामलों के बीच वैक्सीन को लेकर केंद्र सरकार ने बड़ा फैसला लिया है. 1 मई से वैक्सीनेशन के तीसरा फ़ेज़ शुरुआत होगी. केंद्र सरकार ने 1 मई से 18 साल से ऊपर के सभी लोगों को कोरोना वायरस वैक्सीन लगवाने की इजाज़त दे दी है. इस दौरान 45 साल के ऊपर वाले के लोगों के लिए चल रहा वैक्सीनेशन अभियान भी जारी रहेगा.\nकई राज्यों के सीएम 18 साल के अधिक उम्र के लोगों को वैक्सीन देने की लगातार मांग कर रहे थे. पीएम नरेंद्र मोदी की अध्यक्षता में हुई बैठक में यह अहम फैसला लिया गया है.\nइसके साथ ही वैक्सीन निर्माता अब खुले बाजार में और राज्य सरकारों को पहले से तय कीमत पर सीधे टीका बेच सकते हैं. राज्य सरकार सीधे वैक्सिन निर्माताओं से वैक्सीन खरीद सकेगी. अब तक 45 साल से ऊपर की उम्र वालों को ही वैक्सीन दी जा रही थी लेकिन अब 18 साल से ज्यादा की उम्र वालों को भी एक मई को वैक्सीन दी जाएगी.\nभारत में कौन-कौन से वैक्सीन?\nमौजूदा वक्त में भारत में तीन वैक्सीन हैं. पहले से थीं कोविशील्ड और कोवैक्सीन. हाल ही में रूस की बनाई हुई वैक्सीन Sputnik V को भी ड्रग कंट्रोलर जनरल ऑफ़ इंडिया (DCGI) से स्पूतनिक के इस्तेमाल को मंज़ूरी मिल गई है.\nकोरोना वैक्सीन लगवाने के लिए Co-WIN के पोर्टल (cowin.gov.in) पर रजिस्ट्रेशन करा सकते हैं. इसके अलावा IVRS यानी ऑटोमेटेड फोन कॉल या कॉल सेंटर भी रजिस्ट्रेशन करा सकते हैं. IVRS के लिए 1507 नंबर पर कॉल करें. केंद्रीय स्वास्थ्य मंत्रालय ने बताया था कि ‘ऑन-साइट’ पंजीकरण कराने की सुविधा उपलब्ध होगी, ताकि योग्य लाभार्थी अपनी पसंद के टीकाकरण केंद्र पर जाकर अपना पंजीकरण कराएं और टीका लगवाएं.\nसेंटर का पता कैसे चलेगा?\nwww.cowin.gov.in बेवसाइट पर जाएं. यहां Find Your Nearest Vaccination Center पर क्लिक करें. अड्रेस या जगह का नाम डालने के बाद आपका नजदीकी सेंटर शो करने लगेगा.\nवैक्सीन लगवाने के बाद कोरोना नहीं होगा?\nइसका सीधा जवाब नहीं है. वैक्सीन लगवाने के बाद भी लोगों को मास्क पहनने और सोशल डिस्टेंसिंग का पालन करने की सलाह दी जा रही है. कोरोना वैक्सीन की दो डोज लगती हैं, और इसमें 28 दिन का अंतर होता है, इस दौरान विशेष सावधानी बरतने के लिए कहा जा रहा है. कुछ मामले सामने आए हैं, जिनमें कोरोना वैक्सीन लगवाने के कुछ ही दिनों के अंदर संक्रमण हो गया है. ऐसे मामलों के बारे में एक्सपर्ट्स का कहना है कि टीका लगने के बाद शरीर के अंदर इम्यूनिटी बनने के लिए करीब दो हफ्ते लगते हैं. इस दौरान पूरी सावधानी बरतनी होगी.\nऐसा ट्रेंड किया #postponeupscepfo कि UPSC को एक्शन लेना ही पड़ा\nPrevious Previous post: ऐसा ट्रेंड किया #postponeupscepfo कि UPSC को एक्शन लेना ही पड़ा\nNext Next post: किन-किन देशों ने भारत से जाने वाली फ्लाइट्स पर बैन लगा दिया!


UP SI Exam Date 2021 Bumper applications have been received for UP SI recruitment - UP SI Exam Date 2021: यूपी एसआई भर्ती के लिए प्राप्त हुए हैं बंपर आवेदन, जानिए क्या पड़ेगा भर्ती पर असर – News18 हिंदी\nUP SI Exam Date 2021: भर्ती के लिए 1 अप्रैल से 15 जून तक आवेदन मंगाए गए थे. जिसके लिए 15 लाख के करीब उम्मीदवारों ने आवेदन किया है. इतनी बड़ी संख्या में उम्मीदवारों के आवेदन करने पर UP SI Recruitment 2021 पर इसका कुछ असर पड़ेगा या नहीं?\nLast Updated : October 22, 2021, 21:25 IST\nनई दिल्ली. UP SI Exam Date 2021: उत्तर प्रदेश पुलिस भर्ती एवं प्रोन्नति बोर्ड (UPPRPB) द्वारा प्रदेश में एसआई पदों पर भर्ती (UP SI Recruitment 2021) के लिए लिखित परीक्षा (UP SI Exam Date 2021: ) जल्द आयोजित की जाएगी. गौरतलब है कि यूपीपीआरपीबी ने भर्ती (UP SI Recruitment 2021) के माध्यम से एसआई के 9534 पदों को भरने की घोषणा की थी. भर्ती के लिए 1 अप्रैल से 15 जून तक आवेदन मंगाए गए थे. जिसके लिए 15 लाख के करीब उम्मीदवारों ने आवेदन किया है.\nफिलहाल हम आपको बताने जा रहे हैं कि इतनी बड़ी संख्या में उम्मीदवारों के आवेदन करने पर UP SI Recruitment 2021 पर इसका कुछ असर पड़ेगा या नहीं.\nUP SI Exam Date 2021: भर्ती पर क्या होगा असर\nमीडिया रिपोर्ट्स के अनुसार इस वर्ष UP SI Recruitment 2021 के लिए करीब 15 लाख उम्मीदवारों ने अप्लाई किया है. जबकि इससे पहले 2016 में आयोजित दरोगा भर्ती के लिए इससे ढाई गुना कम उम्मीदवारों ने अप्लाई किया था. हालांकि इस वर्ष की भर्ती में पदों की संख्या भी3गुना अधिक है. मगर फिर भी ऐसी संभावना जताई जा रही है कि, इतनी बड़ी संख्या में उम्मीदवारों के आवेदन करने पर परीक्षा में कड़ी प्रतिस्पर्धा देखने को मिलेगी, ऐसे में निश्चित ही उम्मीदवारों को परीक्षा के लिए कड़ी तैयारी करनी होगी.


आयु: 39 साल की उम्र\nऊंचाई: 174 सेमी\nकाम का स्थान: फिटनेस क्लबों का नेटवर्क “प्राइम फिटनेस”, श्रेणी “एलिट” के व्यक्तिगत ट्रेनर\nमेरे बारे में: मैं शहर के बाहर एक नियम के रूप में सक्रिय रूप से अपना खाली समय बिताता हूं। या तो यह जंगल और प्रकृति, समुद्र तट और वॉलीबॉल, या पड़ोसी वोरोनिश के लिए यात्रा, इसकी खरीदारी और सांस्कृतिक कार्यक्रम के साथ है। मुझे सिनेमाघरों और हल्के कॉमेडीज़ और कभी-कभी नाइट क्लब पसंद हैं! लेकिन मैं खुद को अंतिम स्थानों का संरक्षक नहीं कह सकता।\nमेरी रूचि उन सभी चीजों की चिंता करती है जिन्हें स्वस्थ जीवन कहा जाता है, और मेरे जीवन में एक बहुत ही महत्वपूर्ण जगह बाहरी और व्यक्तिगत दोनों में आत्म-सुधार के लिए समर्पित है। हॉबी – मछली पकड़ने, फिटनेस, विभिन्न साहित्य पढ़ने, आमतौर पर संज्ञानात्मक, लागू और वास्तविक जीवन में उपयोगी।\nजीवन के लिए मेरा आदर्श वाक्य है: “एक स्वस्थ शरीर और स्वस्थ भावना!” स्वास्थ्य और बुद्धि उन अनन्त मूल्य हैं जिन्हें आपको निवेश करने की आवश्यकता है, इन्हें कभी निवेश न करें!\nकिस लड़की पर शादी करना चाहेंगे: जिस पर मुझे प्यार है!\nआम तौर पर, लोग अपने शिल्प में उत्कृष्टता प्राप्त करने की कोशिश करते हुए, आंतरिक सामग्री के साथ उज्ज्वल, महत्वाकांक्षी, रोचक लोगों की तरह! और मेरे रिश्ते में, ईमानदारी महत्वपूर्ण है, शायद यह वास्तविक निकटता है जो जीवन में मौजूद हो सकती है!\nकिसके लिए शादी नहीं होगी? (हंसते हैं) ठीक है, मैं अपनी संभावित दुल्हन के क्षितिज को क्यों संकीर्ण करूं?)) मुझे यकीन है – हर व्यक्ति प्यार के योग्य है !!)\nपीटर को बेहतर मानने के लिए (और यह इसके लायक है) यहां हो सकता है।


क्या मार्टिन लूथर किंग का सपना साकार हुआ? – Seetimes\nबीजिंग, 15 जनवरी (आईएएनएस)| बचपन में मैंने ‘मेरा एक सपना है’ नामक एक अंग्रेजी लेख का पाठ किया। यह 28 अगस्त, 1963 को वाशिंगटन के लिंकन मेमोरियल में अमेरिका के अश्वेत नागरिक अधिकार आंदोलन के नेता मार्टिन लूथर किंग द्वारा दिया गया एक स्मारक भाषण था। इस तरह मैं इस उत्कृष्ट अश्वेत नेता के बारे में जान पाया। उन्होंने अपना जीवन अहिंसक तरीकों से नस्लीय समानता की खोज के लिये समर्पित कर दिया। उन्हें नोबेल शांति पुरस्कार भी मिला। हर वर्ष के जनवरी में तीसरे सोमवार को मार्टिन लूथर किंग दिवस मनाया जाता है। ध्यानाकर्षक बात यह है कि यह अमेरिका में अश्वेत अमेरिका को सम्मानित करने वाला एकमात्र दिवस है।\nलेखक मार्टिन लूथर किंग, आपका भाषण ‘मेरा एक सपना है’ बहुत अच्छा लगा। अभी तक लोगों को इसकी याद है। क्या आप इस भाषण देने की पृष्ठभूमि का परिचय दे सकते हैं?\nलेखक: खेद की बात है कि शायद अभी तक पूरा नहीं हुआ है। आपके भाषण में यह कहा गया था कि जब तक अश्वेत पुलिस की क्रूरता से पीड़ित रहेंगे, तब तक हम कभी संतुष्ट नहीं होंगे। पर देखिए कि वर्ष 2020 के 25 मई को अमेरिकी श्वेत पुलिस द्वारा हिंसक कानून कार्यान्वयन के कारण अश्वेत नागरिक जॉर्ज ़फ्लॉइड की मृत्यु हो गयी। जिससे बड़े पैमाने पर विरोध और प्रदर्शन भी शुरू हो गये। बहुत लोगों ने प्रदर्शन के दौरान ‘समानता’ और ‘सम्मान’ के बैनर उठाकर अमेरिकी समाज व सरकार से विभिन्न नस्लीय लोगों का समान व्यवहार करने का आह्वान किया। यह देखा जा सकता है कि अमेरिका में अश्वेत समूहों के खिलाफ पुलिस का हिंसक कानून कार्यान्वयन कोई नयी बात नहीं है, यहां तक कि वह एक सामान्य स्थिति बन गया है।


ऑड-ईवन पर दिल्ली सरकार ने इन दलीलों के साथ NGT में फिर दायर की पुनर्विचार याचिका - IBN7 Hindi\nनई दिल्ली: ऑड-ईवन को लेकर मंगलवार को नेशनल ग्रीन ट्रिब्यूनल (एनजीटी) ने एक बार फिर दिल्ली सरकार को फटकार लगाई, एनजीटी ने कहा कि ऑड-ईवन से महिलाओं-दोपहिया वाहनों को छूट नहीं दी जाएगी. इस बीच दिल्ली सरकार ने एनजीटी में लगाई याचिका को दोबारा कुछ बदलाव करने के बात कह कर वापस ले लिया है. ऑड-ईवन फॉर्मूले के अंतर्गत दिल्ली सरकार ने एक नई पुर्नविचार याचिका दायर की है, जिसमें कई दलीलें भी शामिल की है. इससे पहले आज दिन में दिल्ली सरकार की पहले की अपील पर एनजीटी ने कई सवाल खड़े किए. एनजीटी ने साफ कहा कि आपने कुछ नहीं किया. इसके बाद दिल्ली सरकार ने अर्जी वापस ली और फिर शाम तक नई अर्जी दे दी.


Rohit Shasrma reveals who is Team India zlatan Ibrahimovic - रोहित शर्मा ने किया खुलासा कि कौन है टीम इंडिया का ज्लाटन इब्राहिमोविच\nReported by: IANS, Edited by: मनीष शर्मा, Updated: 12 दिसम्बर, 2019 6:17 PM\nरोहित प्रसिद्ध फुटबॉल क्लब ला लिगा के ब्रांड एंबैस्डर बन गए हैं.\nजिनेडिन जिडान के प्रशंसक रोहित शर्मा (Rohit Sharma) ने कहा कि क्रिकेट में खुद को स्थापित कर चुके कई क्रिकेटर हेयरस्टाइल के मामले में फुटबॉलरों को कापी करते हैं. रोहित को ला लिगा क्लब रीयाल मैड्रिड का भारत में ब्रांड दूत बनाया गया है. वह ला लिगा के इतिहास में पहले गैर फुटबॉलर है जिसे ब्रांड दूत बनाया गया है. उन्होंने कहा ,‘श्रेयस अय्यर, केएल राहुल, हार्दिक पंड्या जैसे युवा खिलाड़ी फुटबॉल के शौकीन हैं. वे फुटबालरों की हेयरस्टाइल भी अपनाते हैं'\n71 from just 34 balls\nA Hitman classic at the Wankhede last night#OneFamily#CricketMeriJaan#MumbaiIndians#INDvWI@ImRo45@BCCIpic.twitter.com/7prt8guec8\nयह भी पढ़ें: केसर‍िक व‍िल‍ियम्‍स की गेंद पर छक्‍का जड़ने के बाद व‍िराट कोहली ने यूं दी प्रत‍िक्र‍िया, VIDEO\nउनके पसंदीदा फुटबालर और क्लब के बारे में पूछने पर रोहित ने जिडान और रियल मैड्रिड का नाम लिया. रोहित चाहते हैं कि रियल मैड्रिड चैम्पियंस ट्राफी जीते. फीफा विश्व कप में उनकी पसंदीदा टीम स्पेन है. उन्होंने कहा,‘इसलिए नहीं कि मैं ला लिगा से जुड़ा हूं. मुझे जिनेडिन जिडान का खेल बहुत पसंद है. उन्हें देखकर ही मैं फुटबॉल का शौकीन बना. स्पेन के कौशल का मैं मुरीद हूं.'\nभारतीय क्रिकेट टीम के सर्वश्रेष्ठ फुटबॉलर के बारे में पूछने पर उन्होंने कहा, ‘हमारी टीम का ज्लाटन इब्राहिमोविच ईशांत शर्मा है. एमएस धोनी नंबर एक फुटबॉलर हैं.' उन्होंने यह भी कहा कि पिछले कुछ अर्से में भारतीय फुटबॉल ने काफी तरक्की की है. आईएसएल ने युवा भारतीय फुटबॉलरों को मंच दिया है जिस तरह आईपीएल ने क्रिकेट में योगदान दिया है.'\nला लिगा से जुड़ने के बारे में उन्होंने कहा,‘मैं इस दिग्गज क्लब से जुड़कर काफी खुश हूं. यह अच्छा है कि भारतीय फुटबाल से जमीनी स्तर पर यह क्लब जुड़ रहा है.'\nRohit Gurunath SharmaIshant SharmaIndia vs West Indies 2019/20Cricket


बड़े कॉरपोरट्स के दबाव में सरकार, इसलिए किसानों के लिए बन गया है जीने-मरने का सवाल\nविवादित कृषि कानूनों पर हैरानी जताते हुए कृषि नीति विशेषज्ञ देविंदर शर्मा कहते हैं कि आश्चर्य है कि कृषि में ‘सुधार’ के लिए सरकार इतनी जल्दबाजी में क्यों है कि उसने प्रभावित होने वाले पक्षों से बात किए बिना ही जून में तीन अध्यादेश लागू कर दिए।\nPublished: 12 Dec 2020, 8:10 PM\nमोदी सरकार के विवादित कृषि कानूनों के खिलाफ जारी किसानों का आंदोलन तेज होता जा रहा है। किसानों ने सरकार को साफ अल्टीमेटम दे दिया है कि कृषि कानूनों को वापस लेना ही होगा। हालांकि सरकार अभी भी अड़ी हुई है, जिससे गतिरोध बढ़ता जा रहा है। इस पूरे घटनाक्रम पर कृषि नीति विशेषज्ञ देविंदर शर्मा हैरानी जताते हुए कहते हैं कि कृषि में ‘सुधार’ के लिए सरकार इतनी जल्दबाजी में क्यों है कि उसने प्रभावित होने वाले पक्षों से बात किए बिना ही जून में तीन अध्यादेश लागू कर दिए।\nसंयुक्ता बसु से चंडीगढ़ से फोन पर बातचीत में विवादित कृषि कानूनों के मुखर आलोचक देविंदर शर्मा कहते हैं कि लगभग आधी आबादी को प्रभावित करने वाली नीतियों को समझने, उस पर विस्तार से चर्चा की जरूरत थी। हर आदमी जल्दबाजी का कारण जानना चाहता है और इसका जवाब तो सरकार को देना ही होगा। पेश है उनसे बातचीत के प्रमुख अंशः\nआप भी मानेंगे कि किसानों के लिए ‘एक देश, एक बाजार’ आकर्षक नारा है। क्या यह व्यावहारिक है?\nएक देश, एक टैक्स और एक देश, एक बाजार बोलना फैशन हो गया है। लेकिन नहीं भूलना चाहिए कि भारत बहुत बड़ा देश है। यहां अलग जगह, अलग तरीके से खेती होती है। अलग-अलग ऋतु चक्र हैं, खाने-पीने के अलग-अलग तौर-तरीके हैं, बारिश होने का क्रम अलग-अलग है आदि-आदि। लेकिन यह हास्यास्पद है कि सरकार के प्रस्ताव और कृषि काननू में एक देश और दो बाजार की बातें हैं- एक, एपीएमसी (कृषि उत्पाद बाजार समिति) मंडियों के अंदर और दूसरी इससे बाहर- सरकारी मंडी और प्राइवेट मंडी। मैं इस बात पर सहमत हूं कि सरकार को सैकड़ों मॉडलों और बाजारों की जरूरत है, जिन्हें मजबूत किए जाने की जरूरत है।\nलेकिन क्या एक देश-एक बाजार का विचार सचमुच खराब है? कैसे मानें कि यह काम नहीं करेगा?\nमध्य प्रदेश से हाल में रिपोर्ट आई है जो बताती है कि कृषि काननूों के बाद राज्य के 248 एपीएमसी बाजार में से कम-से-कम 190 खत्म हो गए हैं। यह पंजाब और हरियाणा के किसानों के भय की पुष्टि करता है। उन लोगों को आशंका थी कि ऐसा ही होगा। कुछ ही दिनों में सरकारी मंडी खत्म हो जाएगी और एमएसपी (न्यूनतम समर्थन मूल्य) तथा सरकारी खरीद- दोनों गायब हो जाएंगे। जैसा कि सब जानते हैं, एपीएमसी मंडी 2006 में खत्म करने में बिहार सबसे आगे था। तब कहा गया था कि कृषि के बाजार-नियंत्रित विकास में बिहार देश का नेतृत्व करेगा; कि निजी निवेश की बाढ़ आ जाएगी और इन्फ्रास्ट्रक्चर का निर्माण होगा; कि किसानों को बेहतर दाम मिलेंगे। पिछले 14 साल में तो ऐसा नहीं हुआ है।\nआवश्यक उपभोक्ता कानून में संशोधन कर और स्टॉक तथा वस्तु सूची हटाकर ’जमाखोरी’ की बात हटा दी गई है। आपकी प्रतिक्रिया?\nअगर आप ‘मदर इंडिया’ फिल्म की याद करें, तो उसमें कन्हैयालाल ने जमाखोर की भूमिका निभाई थी। फिल्म में वह खलनायक था। लेकिन सरकार हमें इस बात का यकीन दिलाना चाहती है कि वह वस्तुतः स्वप्नदर्शी था। कहा जा रहा है कि बड़े कॉरपोरेट द्वारा वैधानिक ढंग से की गई जमाखोरी उपभोक्ताओं और किसानों- दोनों को मदद करेगी। लेकिन अमेरिका और कुछ हद तक यूरोप द्वारा अपनाया गया मॉडल वहां गहरे दबाव में है और उसकी व्यापक आलोचना हो रही है। अमेरिका में वालमार्ट-जैसे बड़े रिटेलर हैं और माल जमा करने पर कोई रोक नहीं है। लेकिन इससे क्या वहां के किसानों को फायदा हुआ है? यह बात ध्यान में रखने की है कि अमेरिका में एक औसत किसान हर साल 62 हजार अमेरिकी डॉलर की सब्सिडी पाता है। उसकी तुलना में भारतीय किसान 280 अमेरिकी डॉलर मूल्य की सब्सिडी पाता है।\nलेकिन क्या कुछ अर्थशास्त्रियों और योजनाकारों ने प्रमुख तौर पर इस तरह की आपत्ति नहीं उठाई थी कि सब्सिडी भारतीय किसानों को आलसी बना दे रही है?\nमैं समझता हूं कि इसके उलट हमारे अर्थशास्त्री और योजनाकार आलसी हैं। उन्हें अपने एकांत से बाहर आना चाहिए और खेती-किसानी को समझने के लिए खेत में किसानों के साथ काम करना और समय बिताना चाहिए। मुझे याद है, पहली बार इस तरह की उटपटांग तुलना भारतीय स्टेट बैंक के अर्थशास्त्रियों द्वारा तैयार रिपोर्ट में की गई थी। इस रिपोर्ट में किसानों को आलसी कहा गया था। मैं हतप्रभ रह गया था। भारतीय, खास तौर से पंजाब और हरियाणा के किसानों की उत्पादकता दुनिया में सबसे ज्यादा है। वे विश्व बैंक और अमेरिका तथा यूरोप की रिपोर्टों से कट एंड पेस्ट करने वाले आलसी अर्थशास्त्रियों से कहीं ज्यादा मेहनत करते हैं। मुझे लगता है कि खेती करने वाले देश के 60 करोड़ परिवार अधिक और निश्चित आय के हकदार हैं। 2016 के आर्थिक सर्वेक्षण में आकलन था कि एक किसान की औसत वार्षिक आय 20,000 रुपये है। मुझे आश्चर्य ही है कि वे लोग 1,700 रुपये महीने पर अपना परिवार कैसे पालते हैं? एक गाय पालने के लिए भी यह पर्याप्त नहीं है। और आप उसे आलसी कह रहे हैं?\nअगर सरकार किसानों की हालत जानती है, तो वह इसे और खराब करने की कोशिश क्यों करेगी?\nमुझे संदेह है कि आंशिक तौर पर इसलिए क्योंकि वे लोग विभिन्न लॉबी से दबाव में हैं। नहीं तो, आखिर क्यों ऐसा मॉडल लागू करने का प्रयास करेंगे जो अमेरिका में फेल हो चुका है? हर पांच साल में अमेरिकी सरकार कृषि के लिए समर्थन की घोषणा करती है। 2014 और 2018 में पेश दोनों फार्म बिलों में अमेरिकी किसानों के लिए ट्रिलियन डॉलर सब्सिडी दी गई। फिर भी अमेरिकी खेती संकट में है। किसान आत्महत्या बढ़ गई है। दीवालिया होने की घटनाएं बढ़ी हैं। डेयरियां बंद हो गई हैं। लेकिन उत्पादकता कम नहीं हुई है। बड़े कॉरपोरट्स को फायदा हुआ है जबकि औसतन 400 एकड़ जमीन वाले किसान परेशान हैं। और हम उम्मीद कर रहे हैं कि भारत में यह मॉडल सफल होगा, जहां औसतन भूमि स्वामित्व पांच एकड़ या उससे कम है?\nरोनाल्ड रीगन से डोनाल्ड ट्रंप तक अमेरिका ने यह नीति अपनाई है कि या तो ‘खेती के लिए जमीन का बड़ा टुकड़ा रखो या यह धंधा छोड़ दो।’ हमारे किसान इसीलिए भयभीत हैं और विरोध कर रहे हैं। मेरे विचार से, वे सबसे अच्छे अर्थशास्त्री और सबसे अच्छे वैज्ञानिक हैं।\nउदारीकरण और बाजार अर्थव्यवस्था वे दोहरा मंत्र हैं जिन्हें सुधारवादी बढ़ा रहे हैं। आप इसका किस तरह प्रतिकार करेंगे?\nबाजार क्षमता (मार्केट एफिसिएंसी) एक मिथ है। अमेरिका में भी संघीय सब्सिडी, और न कि बाजार क्षमता, ने कृषि को मदद की है। यहां सरकार का तर्क है कि 94 प्रतिशत भारतीय किसान एमएसपी नहीं पाते हैं और निजी सेक्टर के साथ व्यापार कर रहे हैं, तो फिर, यह शोरशराबा आखिर क्यों?\nमेरा सवाल है कि अगर बाजार सक्षम है और 94 प्रतिशत किसानों को उसने लाभ पहुंचाया है, तो 3.64 लाख किसानों ने आत्महत्या क्यों की? अगर बाजार और निजी सेक्टर सक्षम हैं, तो बिहार के किसान हजार रुपये प्रति क्विंटल धान क्यों बेचने को बाध्य हैं? क्यों बेशरम व्यापारी बेचने के लिए बिहार और यूपी से धान पंजाब लाते हैं, जहां एमएसपी 1,888 रुपये है? इस साल भी अनुमान है कि बिहार और यूपी से 40 लाख टन धान पंजाब और हरियाणा लाया गया। दोनों राज्यों में ऐसे धंधे पर सैकड़ों एफआईआर दर्ज हैं।\nक्या यह बाजार की क्षमता दिखाता है? मैं तो कहूंगा, 2006 में बिहार में एपीएमसी मंडियों के खात्मे के बाद किसानों की एक पूरी पीढ़ी दरिद्रता में धकेल दी गई है। यही बात दूसरी जगहों पर किसानों को डरा रही है। अजीब लगता है जब टीवी एंकर पूछते हैं कि बाजार कृषि काननूों को लेकर इतने उत्साहित हैं, तो किसान क्यों विरोध कर रहे हैं? जवाब इसी में है। बाजार उन्मादी किस्म का लाभ देख रहा है, लेकिन किसान जीवन-यापन को लेकर भयभीत हैं। बाजार शहरी इलाकों में सस्ते श्रम के लिए भूखा है और वह लोगों को शहरों की ओर धकेलना चाहता है। लेकिन लॉकडाउन के बाद प्रवासी संकट ने दिखाया है कि गांव के लोगों के लिए इसका क्या मतलब है। क्या हम ऐसे विनाशकारी मॉडल अपनाना चाहते हैं?\nतब, क्या आप यथास्थिति के पक्ष में और भारतीय कृषि में सुधार के खिलाफ हैं?\nमैं पुराने पड़ चुके आर्थिक सोच और आलसी अर्थशास्त्रियों के खिलाफ हूं। हमारे अर्थशास्त्री अमेरिका और यूरोप के अर्थशास्त्रियों से 10 साल पीछे हैं। हमें गैरबराबरी, भूख और कुपोषण घटाने का रास्ता खोजना है। हमें वाइब्रेंट कृषि की जरूरत है जो उद्योग के साथ बराबरी का हिस्सेदार हो। सुधारों का मतलब निजीकरण नहीं है। हमारी अपनी शक्ति है और उन क्षेत्रों में काम होना चाहिए।\nवे तीन कदम क्या हैं जो भारतीय कृषि को मजबूती देने के लिए जरूरी हैं?\nपहला, हर किसान के लिए पांच किलोमीटर के दायरे में एपीएमसी मंडी। अभी सात हजार एपीएमसी मंडी हैं। इसका मतलब है कि इसे बढ़ाकर 42 हजार करना हागा। दूसरा, एमएसपी को वैधानिक न्यूनतम मूल्य बनाना होगा। अगर कीमत इससे नीचे गिरे तो सरकार आगे आए ताकि किसान न्यूनतम मूल्य के लिए आश्वस्त रहें। हालांकि, सरकार 23 फसलों के लिए एमएसपी की घोषणा करती है, यह प्रभावी तौर पर चार या पांच फसलों तक सीमित है। एमएसपी का अन्य फसलों तक विस्तार जरूरी है।\nकेरल ने इस साल एमएसपी को 16 सब्जियों तक बढ़ाया है और खरीद के लिए 35 करोड़ रुपये अलग रखे। लेकिन उन्हें इसका उपयोग नहीं करना पड़ा क्योंकि कीमतें एमएसपी से नीचे नहीं गिरीं। किसानों को ऐसे ही कदम की जरूरत है। और अंत में, हमें किसानों के लिए राष्ट्रीय डेयरी विकास बोर्ड (एनडीडीबी) जैसा मॉडल लागू करना चाहिए। एनडीडीबी के सहकारिता मॉडल से गुजरात के डेयरी किसान 100 रुपये की बिक्री में से 70 रुपये पाते हैं। जबकि अमेरिकी किसान प्रति डॉलर सिर्फ 8 प्रतिशत पाते हैं।\nसरकार कृषि कानूनों को वापस करने के मूड में नहीं लगती। गतिरोध कैसे टूटेगा?\nयह किसान आंदोलन इस मामले में अलग है कि यह राजनीतिक और धार्मिक भावनाओं से उबरा हुआ है। किसानों में गुस्सा पनप रहा था। मुझे याद है कि ओईसीडी (अंतरराष्ट्रीय संगठन- ऑर्गनाइजेशन फॉर इकोनॉमिक को-ऑपरेशन एंड डेवलपमेंट) की रिपोर्ट में आकलन था कि भारतीय किसानों को कम कीमतों के कारण सन 2000 से 2016 के बीच 45 लाख करोड़ रुपये का नुकसान हुआ। मुझे लगता है कि यह आंकड़ा कहीं अधिक होगा क्योंकि यह अध्ययन तो कुछ ही फसलों का था। किसानों ने देश को छूट दी है, सच्चाई तो यही है। हमारी कृषि की जरूरतों को समझने की जरूरत सरकार ही नहीं, हर व्यक्ति की जिम्मेवारी है। यह मीडिया के लिए भी सीखने का मौका है। वस्तुतः, जनमत बनाने में मीडिया की ज्यादा जिम्मेवारी है। उम्मीद है सरकार किसानों की हालत समझेगी।


By MP Madhyam, 27 April, 2016, 23:38\nपटना। अगर कोई व्यक्ति 39 वर्ष पूर्व नौकरी से रिटायर हुआ हो और वर्ष 1938 में स्नातक (बीए) की परीक्षा पास की हो, वह अब 97 वर्ष की उम्र में स्नातकोत्तर (एमए) की परीक्षा दे रहा हो, तो इसे आप क्या कहेंगे? ऐसे ही हैं, बुजुर्ग राजकुमार वैश्य जो इस तपती गर्मी में भी नालंदा विश्वविद्यालय द्वारा आयोजित अर्थशास्त्र (एमए) की परीक्षा दे रहे हैं।\nनालंदा खुला विश्वविद्यालय के एक अधिकारी ने बताया कि अन्य परीक्षार्थियों की तरह वैश्य भी अपनी सीट पर बैठकर एमए (फर्स्ट पार्ट) की परीक्षा दे रहे हैं। मूल रूप से बरेली, उत्तर प्रदेश के निवासी राजकुमार वैश्य उम्र के 97वें पड़ाव पर पिछले दिनों जब एमए की पढ़ाई करने में रुचि दिखाई तो उनके पुत्र ने नालंदा खुला विश्वविद्यालय से संपर्क किया था। इस समय वैश्य अपने परिजनों के साथ पटना के राजेंद्र नगर में रहते हैं।\nवाकर के सहारे चलने वाले वैश्य कहते हैं कि एमए की पढ़ाई करने की ख्वाहिश 77 साल से मेरे सीने में दबी थी। सेवानिवृत्त हुए भी 39 साल हो गए। जिम्मेदारियों को पूरा करने का समय ही नहीं मिला। अब जाकर मेरा सपना पूरा हुआ है।\nनालंदा खुला विश्वविद्यालय के एक अधिकारी ने बताया कि वैश्य अर्थशास्त्र (एमए) पहले पार्ट की परीक्षा अंग्रेजी भाषा में लिख रहे हैं। पूरे तीन घंटे तक वह परीक्षा हॉल में रहे। परीक्षा से पहले बुजुर्ग वैश्य ने अन्य परीक्षार्थियों से भी बात की।\nराजकुमार की पत्नी प्रोफेसर भारती एस. कुमार पटना विश्वविद्यालय से सेवानिवृत्त हैं। उन्होंने भी कहा कि यह परीक्षा न केवल वैश्य के सपनों को पूरा कर रहा है, बल्कि यह संदेश भी है कि पढ़ने-लिखने और जानने-सीखने की कोई उम्र नहीं होती।\nराजकुमार मूल रूप से उत्तर प्रदेश के बरेली के रहने वाले वाले हैं। उनका जन्म 1 अप्रैल, 1920 को हुआ था। उन्होंने मैट्रिक की परीक्षा बरेली के एक स्कूल से 1934 में पास की थी। इसके बाद उन्होंने आगरा विश्वविद्यालय से 1938 में स्नातक की परीक्षा पास की और यहीं से कानून की भी पढ़ाई की। इसके बाद झारखंड के कोडरमा में नौकरी लग गई। कुछ ही दिनों बाद उनकी शादी हो गई।\nवैश्य ने बताया कि वर्ष 1977 में सेवानिवृत्त होने के बाद मैं बरेली चला गया। घरेलू काम में व्यस्त रहा, लेकिन एमए की पढ़ाई करने की इच्छा समाप्त नहीं हुई। बुजुर्ग परीक्षार्थी कहते हैं कि मैंने आठ पेपर में से अभी एक पेपर की परीक्षा दी है, लेकिन निश्चिंत हूं कि अब एमए की परीक्षा पास कर लूंगा।\nवैश्य के पुत्र संतोष कुमार कहते हैं कि पिताजी ने एमए करने की इच्छा जताई थी, तब नालंदा विश्वविद्यालय से संपर्क किया था और पिछले वर्ष उनका नामांकन हुआ था। विश्वविद्यालय प्रशासन ने खुद घर आकर पिताजी के नामांकन की औपचारिकताएं पूरी की थीं। संतोष कुमार एनआईटी पटना से सेवानिवृत्त हुए हैं।


Sansar डेली करंट अफेयर्स, 17 February 2022 - Sansar Lochan\nHome Hindi Website Sansar डेली करंट अफेयर्स, 17 February 2022\n1 Topic : Caste census\n1.1 जातिगत जनगणना को लेकर समस्याएँ\n1.2 सामाजिक-आर्थिक और जातिगत जनगणना (SECC) 2011 के बारे में\n2 Topic : Bomb Cyclone\n2.1 बम चक्रवात के बारे में\n3 Topic : AUKUS Alliance\n3.1 AUKUS समझौते क्या है?\n4 Topic : North Atlantic Treaty Organization\n4.1 नाटो क्या है?\n4.2 नाटो के उद्देश्य\nSansar Daily Current Affairs, 17 February 2022\nUPSC Syllabus: भारतीय समाज की मुख्य विशेषताएँ, भारत की विविधता.\nTopic : Caste census\nपिछले महीने, सुप्रीम कोर्ट ने ‘राष्ट्रीय पात्रता-सह-प्रवेश परीक्षा’ के लिए ‘अखिल भारतीय आरक्षित सीटों’ में अन्य पिछड़ा वर्ग (OBC) के लिए 27% कोटा को बरकरार रखा और पुनः दोहराते हुए कहा कि पिछड़े वर्गों के लिए आरक्षण कोई छूट नहीं है, बल्कि संविधान के अनुच्छेद 15(1) के तहत समानता के सिद्धांत का विस्तार है.\nभारतीय संदर्भ में इसे एक ‘सकारात्मक विभेद’ के रूप में देखा जाता है.\nअंतर्निहित अच्छे इरादों के बावजूद, ‘सकारात्मक विभेद’ (Positive Discrimination) एक विवादास्पद विषय रहा है. कई लोग आरक्षण जैसी सकारात्मक कार्रवाइयों का विरोध करते हैं; उनका मानना है कि इस तरह के प्रावधान केवल जाति भेद को कायम रखते हैं और वे “जातिविहीन समाज” की मांग करते हैं.\nलेकिन, जैसा कि न्यायमूर्ति डी.वाई. चंद्रचूड़ ने कहा, “जातिविहीनता” एक विशेषाधिकार है, जिसे केवल उच्च जाति ही वहन कर सकती है क्योंकि उनके ‘जातिगत विशेषाधिकार’ का सामाजिक, राजनीतिक और आर्थिक पूंजी में रूपांतरण हो चुका है.\nदूसरी ओर, ‘ऐतिहासिक क्षति’ को चिह्नित करने वाले आरक्षण जैसे उपायों के लाभों का दावा करने हेतु निचली जातियों से संबंधित व्यक्तियों को अपनी जातिगत पहचान बनाए रखनी चाहिए.\nजातिगत जनगणना को लेकर समस्याएँ\nजातिगत जनगणना को लेकर यह समस्या रहती है कि इसके आँकड़े प्रदर्शित करने के पश्चात् कुछ समुदाय अपने लिए अधिक या अलग कोटा की माँग रख सकते हैं जिससे अन्य वर्गों में नाराजगी हो सकती है.\nराजनीतिक दल मतदाताओं की जातिगत पहचान को प्रोत्साहन देंगे, जिससे जाति व्यवस्था को महत्त्व मिलेगा तथा समाज के अलग-अलग वर्गों में खाई और भी गहरी हो सकती है.\nइससे जनसंख्या में विभिन्‍न जातियों के अनुपात एवं जनसंख्या के अनुसार उनके सामाजिक, आर्थिक स्तर एवं सरकारी नौकरियों में उनके अनुपात के विषय में पता चलता है.\nये आँकड़े ऐसे वर्गों के लिए लक्षित योजनाएँ चलाने, नीतियाँ बनाने में सहायक सिद्ध होंगे.\nसामाजिक-आर्थिक और जातिगत जनगणना (SECC) 2011 के बारे में\nवर्ष 1931 के बाद देश में पहली बार वर्ष 2011 में मनमोहन सिंह के नेतृत्व वाली केंद्र सरकार ने विभिन्‍न समुदायों की सामाजिक-आर्थिक स्थिति के बारे में आंकड़े प्राप्त करने के लिए “सामाजिक- आर्थिक और जातिगत जनगणना” (Socio-Economic and Caste Census – SECC) करवाई थी. हालांकि, सरकार द्वारा मात्र ग्रामीण और शहरी परिवारों में लोगों की आर्थिक स्थिति का विवरण जारी किया गया था. जाति से सम्बंधित आँकड़े अभी तक निर्गत नहीं किए गए हैं.\n‘जनगणना’ और ‘सामाजिक-आर्थिक और जातिगत जनगणना’ में अंतर\nजनगणना, भारत की आबादी की तस्वीर प्रदान करती है, जबकि सामाजिक-आर्थिक और जातिगत जनगणना’ (SECC) राज्य द्वारा सहायता प्राप्त करने वाले लाभार्थियों की पहचान करने का एक उपकरण होती है.\n‘जनगणना’, ‘जनगणना अधिनियम’ 1948 (Census Act of 1948) के अंतर्गत आती है और इसके सभी आकड़ों को गोपनीय माना जाता है, जबकि SECC के तहत दी गई सभी व्यक्तिगत जानकारी, सरकारी विभागों द्वारा परिवारों को लाभ प्रदान करने और/या रोकने हेतु उपयोग करने के लिए उपलब्ध रहती है.\nUPSC Syllabus: भूकंप, सुनामी, ज्वालामुखीय हलचल, चक्रवात आदि जैसी महत्त्वपूर्ण भू-भौतिकीय घटनाएँ, भौगोलिक विशेषताएँ.\nअमेरिका के पूर्वी तट पर, 30 जनवरी की मध्य रात्रि को बम चक्रवात (Bomb Cyclone) ने दस्तक दी. न्यूयॉर्क, बॉस्टन शहरों में भीषण बरफीले तूफान से जन जीवन एवं विद्युत आपूर्ति बुरी तरह प्रभावित हुए हैं. इस क्षेत्र के कई भागों में दो फीट मोटी बर्फ की परत चढ़ गई.\nबम चक्रवात के बारे में\nयह एक मध्य अक्षांशीय चक्रवात है, जिसके केंद्र में निम्न दाब होता है.\nइसके केंद्र में दाब में तेजी से गिरावट (24 घंटे में 24 मिलीबार तक) होती जाती है जिससे यह काफी कम समय में प्रचंड हो जाता है तथा बम चक्रवात का रूप धारण कर लेता है.\nदो मौसम विज्ञानियों फ्रेड सेंडर्स एवं जॉन ग्याकुम ने 1980 के दशक में शोधपत्रों में इसे यह नाम दिया था. बम चक्रवात के साथ ख़राब मौसम एवं बर्फीले तूफ़ान से लेकर तेज आंधी और भारी वर्षा तक मौसम से संबंधित कई रूप देखने को मिलते हैं.\nTopic : AUKUS Alliance\nहाल ही में, चीन ने भारत, अमेरिका, ऑस्ट्रेलिया और जापान के ‘क्वाड ग्रुप’ को ‘ऑस्ट्रेलिया, यूनाइटेड किंगडम और संयुक्त राज्य अमेरिका’ (Australia, UK, United States – AUKUS) रक्षा समझौते के समान बताते हुए, दोनों “विशिष्ट गुटों” को बिडेन प्रशासन की “दुर्भावनापूर्ण” इंडो-पैसिफिक रणनीति का हिस्सा कहा है.\nचीन ने कहा है कि, यह ‘रणनीति’ शीत युद्ध की मानसिकता को पुनर्जीवित करने वाली है और एशिया-प्रशांत में केवल विभाजन और अशांति लाएगी.\nAUKUS समझौते क्या है?\nवर्ष 2021 में, ऑस्ट्रेलिया, यूनाइटेड किंगडम और संयुक्त राज्य अमेरिका द्वारा एशिया-प्रशांत क्षेत्र में एक ऐतिहासिक सुरक्षा समझौते की घोषणा की गयी थी. इस समझौते को चीन का मुकाबला करने के प्रयास के रूप में देखा जा रहा है. इसे AUKUS पैक्ट / संधि और AUKUS गठबंधन कहा जा रहा है.\nAUKUS गठबंधन के तहत, तीनों सदस्य राष्ट्र, संयुक्त क्षमताओं और प्रौद्योगिकी साझाकरण के विकास में वृद्धि करने, सुरक्षा और रक्षा से संबंधित विज्ञान, प्रौद्योगिकी, औद्योगिक ठिकानों और आपूर्ति श्रृंखलाओं के गहन एकीकरण को बढ़ावा देने पर सहमत हुए हैं.\nAUKUS की पहली बड़ी पहल के तहत, ऑस्ट्रेलिया द्वारा अमेरिका और यूनाइटेड किंगडम की सहायता से परमाणु ऊर्जा से चलने वाली पनडुब्बियों का एक बेड़ा तैयार किया जाएगा, जिसका उद्देश्य हिंद-प्रशांत क्षेत्र में स्थिरता को बढ़ावा देना है.\nअमेरिका और ब्रिटेन के साथ मिलकर ऑस्ट्रेलिया हिंद-प्रशांत क्षेत्र में शांति और स्थिरता सुनिश्चित करने में अधिक मज़बूत भूमिका निभाने के लिये तैयार है. विशेष रूप से इंडो-पैसिफिक क्षेत्र के लिये किसी भी विशाल गठबंधन के अभाव में AUKUS जैसी छोटे समूहों के आगे आने की संभावना है. इस बीच भारत संभवत: एक बड़े सहयोगी के रूप में फ्राँस की ओर देख सकता है, विशेषकर जब फ्राँस को अपने ही सहयोगियों से झटका लगा हो. दोनों के पास अब पारस्परिक रूप से आर्थिक सहयोग करने एवं हिंद-प्रशांत क्षेत्र में सुरक्षा सुनिश्चित करने का एक बेहतर मौका है. ऑस्ट्रेलिया ने परमाणु पनडुब्बी रखने के खिलाफ अपनी लंबे समय से चली आ रही नीति में बदलाव किया है और ब्रिटेन और अमेरिका भी केवल एक-दूसरे के साथ परमाणु प्रौद्योगिकी साझा करने की अपनी दीर्घकालिक नीति से पीछे हटे हैं. इसका कारण यह है कि चीन से प्रणालीगत चुनौती के बारे में उनका एक सामान्य मूल्यांकन है और इसके लिये त्रिपक्षीय साझेदारी अनिवार्य है. यह एक डिजिटल त्रिपक्षीय व्यवस्था है क्योंकि डिजिटल सहयोग से चीन के विरुद्ध क्षमता में बहुत सुधार और प्रतिरोधक क्षमता में बढ़ोतरी होगी.\nTopic : North Atlantic Treaty Organization\nहाल ही में, रूस ने यूक्रेन की सीमा से अपनी सेना को हटाए जाने की बात कही है. किंतु, NATO और अमेरिका ने कहा है कि वे अभी रूस द्वारा सेना को हटाने की वास्तविकता के बारे में आश्वस्त नहीं हैं.\nपूर्वी यूक्रेन में जारी संघर्ष के बड़े स्तर पर पहुचने की आशंका बढ़ती जा रही है. पूर्वी यूक्रेन के मुख्य रूप से रूसी भाषी डोनबास क्षेत्र में सरकारी बलों और अलगाववादियों के बीच 2014 से लड़ाई जारी है. वर्ष 2014 में मास्को क्रीमिया प्रायद्वीप पर अपना कब्जा कर लिया गया था.\nवर्तमान में, रूस ने यूक्रेन की सीमा पार अपनी सेना तैनात कर दी है.\nरूस, NATO को लेकर चिंतित क्यों है?\nरूस ने, नाटो से यूक्रेन को कभी भी गठबंधन में शामिल नहीं करने की गारंटी देने की मांग की है.\nरूस का मानना है, कि NATO रूस को “घेर” कर उसके लिए खतरा पैदा कर रहा है.\nयह भी कहा जाता है कि ‘नाटो की मिसाइले, रूसी सुरक्षा के लिए खतरा है.\nसबसे बढ़कर, NATO को एक अमेरिकी भू-राजनीतिक प्रोजेक्ट माना जाता है और, NATO ने हमेशा रूस को अलग-थलग या हाशिए पर रखने की कोशिश की है.\nस्थापना के समय इसका प्रमुख उद्देश्य पश्चिमी यूरोप में सोवियत संघ की साम्यवादी विचारधारा के प्रसार को रोकना था.\nयह सैन्य गठबंधन सामूहिक रक्षा के सिद्धांत पर काम करता है जिसका तात्पर्य एक या अधिक सदस्यों पर आक्रमण सभी सदस्य देशों पर आक्रमण माना जाता है. (अनुच्छेद 5)\nनाटो के सदस्य देशों का कुल सैन्य खर्च विश्व के सैन्य खर्च का 70% से अधिक है.\nवर्तमान में नाटो अफगानिस्तान में ‘गैर-युद्ध मिशन’ का संचालन कर रहा है, जिसके माध्यम से अफगानिस्तान के सुरक्षा बलों, संस्थानों को प्रशिक्षण, सलाह और सहायता प्रदान करता है.\nनाटो की स्थापना के बाद से, गठबंधन में नए सदस्य देश शामिल होते रहें है. शुरुआत में, नाटो गठबंधन में 12 राष्ट्र शामिल थे, बाद में इसके सदस्यों की संख्या बढ़कर 30 हो चुकी है. नाटो गठबंधन में शामिल होने वाला सबसे अंतिम देश ‘उत्तरी मकदूनिया (North Macedonia)’ था, उसे 27 मार्च 2020 को शामिल किया गया था.\nDoda Brand Product :-\nहाल ही में, ‘लैवेंडर’ (Lavender) को एक ‘डोडा ब्रांड उत्पाद’ (Doda Brand Product) के रूप में नामित किया गया है.\n‘डोडा’, भारतीय केंद्र शासित प्रदेश जम्मू और कश्मीर के ‘डोडा जिले’ का एक कस्बा और अधिसूचित क्षेत्र समिति है.\nडोडा भारत की बैंगनी क्रांति (अरोमा मिशन) का जन्मस्थान है और कृषि-स्टार्टअप उद्यमियों और किसानों को आकर्षित करने के लिए मोदी सरकार की ‘एक जिला, एक उत्पाद’ पहल के तहत लैवेंडर को बढ़ावा दिया जा सकता है.\nMinsk Agreements :-\nहाल ही में, अमेरिकी अधिकारियों ने रूस को यूक्रेन पर आक्रमण नहीं करने की चेतावनी दी है और दोनों देशों से, पूर्वी यूक्रेन में रूसी प्रवक्ताओं द्वारा अलगाववादी युद्ध को समाप्त करने के लिए डिज़ाइन किए गए 2014 और 2015 में मिन्स्क में हस्ताक्षरित समझौतों पर लौटने का आग्रह किया है.\nपहला मिंस्क समझौता (Minsk I): यूक्रेन और रूसी समर्थित अलगाववादियों ने सितंबर 2014 में बेलारूस की राजधानी मिंस्क में 12-सूत्रीय संघर्ष विराम समझौते पर सहमति व्यक्त की.\nइसके प्रावधानों में कैदियों का आदान-प्रदान, मानवीय सहायता का वितरण और भारी हथियारों को तैनाती से हटाया जाना शामिल थे.\nदोनों पक्षों द्वारा उल्लंघन किए जाने से यह समझौता शीघ्र ही टूट गया.\nवर्ष 2015 में, फ्रांस और जर्मनी की मध्यस्थता के तहत, ‘दूसरे मिंस्क शांति समझौते’ पर हस्ताक्षर किए जाने के बाद एक खुला संघर्ष टल गया था.\nइस समझौते को विद्रोही क्षेत्रों में लड़ाई समाप्त करने और सीमा को यूक्रेन के राष्ट्रीय सैनिकों को सौंपने के लिए तैयार किया गया था.


आज आधी रात को शाहीनबाग के धरने पर एक्शन की तैयारी, ये जगह बनेगी अस्थायी जेल | Knocking News\nआज आधी रात को शाहीनबाग के धरने पर एक्शन की तैयारी, ये जगह बनेगी अस्थायी जेल\nचुनाव से दो दिन पहले ही हो सकता है कि शाहीन बाग के धरना धारियों को दिल्ली पुलिस गिरफ्तार कर ले. दिल्ली पुलिस ने इस के लिए चुनाव आयोग से इजाज़त मांगी है.\nसूत्रों के मुताबिक दिल्ली पुलिस ने दिल्ली सरकार से इजाजत मांगी है कि वो कंझावला के जगलीराम पहलवान स्टेडियम को तीन दिन के लिए जेल बनाने की इजाज़त दे.\nपुलिस का कहना है कि वो इस स्टेडियम में बनी अस्थायी जेल में सीएए के प्रदर्शनकारियों को रखेगी ताकि चुनाव के दौरान धरने के कारण अड़चन न हो.\nदिल्ली सरकार के सूत्रों के मुताबिक इस परमिशन का मतलब ये है कि आज रात को ही दिल्ली पुलिस शाहीनबाग के प्रदर्शनकारियों को वहां से हटा सकती है. आपको याद होगा कि शाहीन बाग में दो दिन पहले ही अर्धसैनिक बलों की तैनाती की गई है.\nइससे पहले चुनाव आयोग ने इस इलाके में आने वाले सभी मतदान केंद्रों को संवेदनशील घोषित कर दिया था. यहां पांच मतदान केंद्रों के तहत कुल 40 बूथ हैं. शाहीन बाग में पिछले 15 दिसंबर से नागरिकता संशोधन कानून के खिलाफ धरना-प्रदर्शन चल रहा है.\nउधर मीडिया की खबरों के मुताबिक दिल्ली पुलिस ने अपने बयान में इस बात से इनकार किया है कि उसने दिल्ली सरकार को चिट्टी लिखकर स्टेडियम की मांग की है ताकि जेल बनाई जा सके.\nआम आदमी पार्टी (आप) ने भाजपा पर दिल्ली में कानून व्यवस्था बिगाड़ने का आरोप लगाया है. आप से राज्यसभा सदस्य संजय सिंह ने आरोप लगाया कि भाजपा नेताओं द्वारा दिए जा रहे भड़काऊ और आपत्तिजनक बयान दिल्ली का माहौल खराब करने के उद्देश्य से दिए जा रहे हैं. पार्टी मुख्यालय में प्रेसवार्ता कर सिंह ने कहा, मैंने शुक्रवार को ही चुनाव आयोग और दिल्ली पुलिस को आगाह किया था कि भाजपा और केंद्रीय गृहमंत्री अमित शाह दिल्ली चुनाव को टालने के लिए बवाल कराने की साजिश रच रहे हैं. आम आदमी पार्टी ने दावा किया कि शाहीन बाग एवं जामिया मिल्लिया इस्लामिया में2फरवरी को बड़े पैमाने पर अशांति की साजिश रची जा रही है. खास कर वहां जहां सीएए के खिलाफ प्रदर्शन चल रहा है.\nदिल्ली के शाहीन बाग में पांच मतदान केंद्र हैं. विधानसभा के लिए 8 फरवरी को मतदान होना है लेकिन शाहीन बाग में नागरिकता संशोधन कानून के खिलाफ जारी धरना-प्रदर्शन अब तक खत्म नहीं हुआ है. दिल्ली के मुख्य चुनाव अधिकारी (सीईओ) रणबीर सिंह ने एक संवाददाता सम्मेलन में कहा, ‘शाहीन बाग में पुलिस अलर्ट है. ऐसे में जिन इलाकों में मतदान होना है वहां किसी तरह की कोई अप्रिय घटना नहीं होगी. मतदाताओं को बिना भय के मतदान करना चाहिए.’\nरणबीर सिंह ने कहा कि मतदाताओं में विश्वास बनाए रखने के लिए सुरक्षा बल इलाके में मार्च करेंगे. शाहीन बाग ओखला निर्वाचन क्षेत्र में आता है. दिल्ली चुनाव आयोग की टीम ने बुधवार को शाहीन बाग इलाके में आकर चुनाव तैयारियों का जायजा लिया. टीम के सदस्यों ने स्थानीय लोगों से बात की.\nबता दें कि देश में नागरिकता संशोधन कानून लागू होने के बाद शाहीन बाग में 15 दिसंबर से इस कानून के विरोध में धरना प्रदर्शन हो रहा है.\nबता दें कि शाहीन बाग में नागरिकता कानून के खिलाफ धरना प्रदर्शन शुरू होने के बाद देश भर के कई राज्यों में इसी तर्ज पर प्रदर्शन शुरू हो गया. दिल्ली विधानसभा चुनाव में इसे आम आदमी पार्टी और भारतीय जनता पार्टी ने मुद्दा बनाया.


anushka sharma Archives - CricShots\nइंडियन प्रीमीयर लीग ( आईपीएल ) के 11वें सीजन में अपनी तूफानी बल्लेबाजी से लोगो का दिल जीतने वाले भारतीय बल्लेबाज के.एल राहुल इन दिनों चर्चा में है. जिसके पीछे का कारण बॉलीवुड एक्ट्रेस निधी अग्रवाल को बताया जा रहा है. खबरे ऐसी आ रही थी की राहुल हाल ही में निधी को डेट करते […]\nअभी हाल ही में कुछ दिन पहले विरुष्का ( यानी विराट कोहली और अनुष्का शर्मा ) दोनों को देश की साफ़ सफाई का जोश कुछ ज्यादा ही चढ़ गया था. जिसके कारण अनुष्का ने दिन-दहाड़े चलती सडक पर कार रोक कर एक आदमी को खरी खोटी सुना दी थी.जिसका विडियो बनाने वाले उनके पतिदेव विराट […]\nभारतीय क्रिकेट टीम के कप्तान विराट कोहली अगर क्रिकेट के बाद किसी चीज़ के लिए जाने जाते है तो वो है उनकी फिटनेस. अपनी फिटनेस को लेकर कोहली और धोनी जैसे तमाम खिलाड़ी काफी सक्रीय रहते है. यही कारण है की कप्तान कोहली दिन प्रतिदिन उंचाइयो पर पहुँचते जा रहे है. ऐसे में अब कोहली […]\nइस दुनिया में आम इंसान हो या फिर कोई सैलिब्रिटी सभी को बाप बनने को की ख़ुशी तो जरूर होती है. कुछ इसी कड़ी में भारतीय कप्तान विराट कोहली ने बाप बनने से पहले कुछ ख़ास तरीके की शर्त रखी है. कोहली का कहना है मै कभी भी अपने बच्चों को एक सैलिब्रिटी वाला अहसास […]\nभारतीय क्रिकेट टीम के कप्तान विराट कोहली की आईपीएल टीम रॉयल चैलेंजर्स बैंगलोर बिते दिन राजस्थान के खिलाफ हारकर प्लेऑफ की दौड़ से बाहर हो गई। इस हार के बाद जितना दुख खुद कप्तान को अपनी टीम के लेकर हुआ कुछ वैसा ही हाल उनके फैंस और दर्शकों का भी हुआ होगा। लेकिन क्या आप […]\nआईपीएल 11 में बीती रात इंदौर के होल्कर स्टेडियम किंग्स इलेवन पंजाब का मुकाबला रॉयल चैलेंजर्स बेंगलुरु के साथ था. जिसमे विराट कोहली की टीम बेंगलुरु को प्लेऑफ की उम्मीदे ज़िंदा रखने के लिए ये मैच जीतना बहुत जरूरी था. जिसके चलते बेंगलुरु की टीम ने पंजाब के खिलाफ एक बड़ी जीत दर्ज की. बेंगलुरु […]\nआईपीएल के 11वें सीजन में रॉयल चैलेंजर्स बेंगलुरु के कप्तान विराट कोहली इन दिनों काफी व्यस्त है. मगर उनकी धर्मपत्नी अनुष्का शर्मा शूटिंग के दौरान भी समय निकालकर विराट की टीम को चीयर करने मैदान में अक्सर नज़र आ ही जाती है. ऐसे में अब कोहली ने भी अपने टाइट शेड्यूल से आज उनके ख़ास […]


UN reports: Army rape women as payment in South Sudan | International News in Hindi | सूडान में सेना को मिलती है वेतन के बदले रेप की छूट - Catch Hindi\nHome » इंटरनेशनल » UN reports: Army rape women as payment in South Sudan\nसंयुक्त राष्ट्र संघ (यूएन) की ओर से जारी एक रिपोर्ट में सनसनीखेज दावा किया गया है कि सूडान में सेना के जवानों को वेतन के बदले महिलाओं से रेप करने की छूट दी जाती है.\nयूएन की इस रिपोर्ट में बताया गया है कि दक्षिणी सूडान के यूनिटी राज्य में पिछले साल 1300 महिलाओं का रेप किया गया. इसके अलावा रिपोर्ट में यह भी बताया गया है कि सेना आम लोगों की हत्याएं करती है, उन्हें जिंदा जला देती है. यह युद्ध अपराध के बराबर है.\nहालांकि यूएन की इस रिपोर्ट का दक्षिणी सूडान की सरकार ने खंडन किया है. राष्ट्रपति सल्वा कीर के प्रवक्ता ने कहा कि वे नियमों के अनुसार काम करते हैं.\nसंयुक्त राष्ट्र की रिपोर्ट में बताया गया है कि दक्षिणी सूडान में सरकार ने सेना के साथ समझौते में कहा है कि वे जो कर सकते हैं करें, जो ले जा सकते हैं ले जाएं. इसी समझौते के तहत सिपाही लड़कियों और महिलाओं को साथ ले जाते हैं.\nसंयुक्त राष्ट्र के मानवाधिकार आयुक्त जैद राद अल हुसैन ने इस मामले में बताया कि दक्षिणी सूडान में बड़े पैमाने पर यौन हिंसा होती है. यह दुनिया में सबसे जघन्य मानवाधिकारों के हनन में शामिल है.\nयूएन रिपोर्ट के अलावा एमनेस्टी इंटरनेशनल की रिपोर्ट में भी बताया गया है कि दक्षिणी सूडान में 60 से ज्यादा पुरुषों को एक कंटेनर में डालकर दम घोंट दिया गया. इतना ही नहीं आम लोगों को टुकड़ों में काट दिया जाता है.\nगौरतलब है कि साल 2013 से ही दक्षिणी सूडान में गृहयुद्ध चल रहा है. राष्ट्रपति कीर द्वारा उपराष्ट्रपति रीक माशर को पद से हटाया और उपराष्ट्रपति पर तख्तापलट का आरोप भी लगाया.\nवहीं माशर ने इन आरोपों से इनकार किया लेकिन उन्होंने सरकार से लड़ने के लिए एक विद्रोही सेना बना कर गृहयुद्ध छेड़ दिया. दक्षिणी सूडान में तब से जारी इस गृह युद्ध में दोनों गुटों के बीच हिंसक संघर्ष में लगभग दस हजार लोगों के मारे जाने की आशंका है.\nFirst published: 12 March 2016, 6:37 IST\nअन्य बड़ी कहानियों >> दक्षिण कोरिया, अमेरिका ने 17 हजार सैनिकों के साथ किया सैन्य अभ्यास


सेल्फ पोर्ट्रेट – एंथोनी वान डाइक\n"स्व चित्र", जिन्होंने वैन डाइक को लिखा, इटली से लौटने के बाद, हरमिटेज संग्रह का मोती है। वह अपनी शैली में कलाकार के सर्वश्रेष्ठ कार्यों में से एक है। चित्र प्रकृति की उपस्थिति और मौलिकता की कृपा बताती है "भाग्य की डार्लिंग", चित्रकार को उनके समकालीन कहा जाता है.\nयूरोपीय अभिजात वर्ग अपने पसंदीदा को इस तरह से देखना चाहते थे, जैसे एक धर्मनिरपेक्ष सज्जन ठीक सुविधाओं और सफेद, सफेद हाथों के साथ। वान डाइक के काम को उनके परिपक्व काम में निहित शोधन द्वारा प्रतिष्ठित किया गया है।.\nरंगों की एक सीमित संख्या का संयोजन – भूरा-गुलाबी, काला, ग्रे-सफेद – मास्टर प्राकृतिक etude की ताजगी को बनाए रखने और एक शक्तिशाली सचित्र प्रभाव प्राप्त करने में कामयाब रहे। एक सुंदर युवा की आड़ में, सद्भाव और सुंदरता की दुनिया में शामिल कलाकार के रूप में कलाकार के युग प्रतिनिधित्व के लिए विशेषता प्रदर्शित की जाती है।.\n« वसंत – जीन फ्रेंकोइस बाजरा\nकैटरीना हुगसैट का पोर्ट्रेट – रेम्ब्रांट हर्मेंस वान राइन »


व्यापार मंच के बीच में आप उदाहरण के लिए समय सीमा बदल सकते हैं। ओलंप व्यापार के साथ अल्पकालिक या दीर्घकालिक ट्रेडों का व्यापार करना संभव है। जोड़े गए संकेतक चार्ट की निचली पंक्ति पर या सीधे चार्ट में दिखाई दे रहे हैं. कुछ ही क्लिक के साथ, आप उनके व्यवहार और सेटिंग्स को बदल सकते हैं. ऊपरी दाएं कोने में, आप अपने खाते की शेष राशि होगी। यह हमेशा की जाँच करने के लिए महत्वपूर्ण है. क्योंकि आप अपने पैसे का प्रबंधन मुद्राओं को खरीदने और बेचने के बारे में जानें सही ढंग से आदेश दिवालिया नहीं हो जाना चाहिए। एडमिरल मार्केट्स के साथ डेमो खाता खोलना बहुत ही सरल है। बस नीचे दिए गए बटन पर क्लिक करें और आसानी से अपना डेमो खाता खोलें।\nहैंडसेट में एक 600 एमएएच 3-एएए पैक प्रकार नी-एमएच बैटरी स्थापित की गई मुद्राओं को खरीदने और बेचने के बारे में जानें है, जो सबसे लंबी टॉक टाइम - 15 घंटे या 100 घंटे तक का स्टैंडबाय टाइम प्रदान करती है। हैंडसेट में एक सुविधाजनक आकार है, जिस तरफ दो वॉल्यूम कुंजियां हैं। ब्रिटिश कंपनी बेबीग्लो ने दुनिया को एक क्रांतिकारी नवीनता की पेशकश की है - बच्चों के कपड़े, जो रंग बदलता है जब बच्चे के शरीर का तापमान 37 डिग्री सेल्सियस से ऊपर बढ़ जाता है। इस उत्पाद का विकास लंबा था, तकनीकी रूप से इस तरह के कपड़े का उत्पादन विशेष रूप से कठिन था। हालांकि, इस तरह के कपड़े के लिए विदेशों में मांग निर्माता की सभी अपेक्षाओं को पार कर गई।\nएक बैंक दर ब्याज दर है जिस पर एक देश के केंद्रीय बैंक घरेलू बैंकों को पैसा उधार देता है, अक्सर बहुत ही कम अवधि के ऋण के रूप में है। बैंक दर प्रबंध विधि है जिसके द्वारा केंद्रीय बैंकों आर्थिक गतिविधि को प्रभावित कर रहा है। लोअर बैंक दरों उधारकर्ताओं के लिए फंड की लागत को कम से अर्थव्यवस्था का विस्तार करने में मदद कर मुद्राओं को खरीदने और बेचने के बारे में जानें सकते हैं, और उच्च बैंक दरों अर्थव्यवस्था में शासन करने के लिए जब मुद्रास्फीति वांछित से अधिक है।\nकब खाएं: स्वर्ण मुद्राओं को खरीदने और बेचने के बारे में जानें भस्म को सुबह नाश्ते के समय या रात में सोने से पहले खाया जा सकता है। मुझे उम्मीद है कि इस लेख ने दो व्यापारिक प्लेटफार्मों को समझने में मदद की। बहुत जांच और अनुसंधान के बाद मैंने क्रिप्टोकरेंसी पर अधिक लाभ कमाने के तरीके के बारे में वैध तरीके से बताया है, मैं लिबर्रासेक्स इन्वेस्टमेंट प्लेटफॉर्म और क्लाउड माइनिंग की सिफारिश करूंगा (।\nसबसे पहले, आप उस पैसे का व्यापार नहीं कर सकते जिसे आप खोना नहीं चाहते यह मजबूत मनोवैज्ञानिक दबाव बनाता है। दूसरे, आम तौर पर आप किसी भी मजबूत भावनाओं के प्रभाव में व्यापार शुरू नहीं कर सकते, यह आवेगी और जल्दबाजी में निर्णय लेने में अपना योगदान देता है। और आवेगी और विचारहीन कार्य हमेशा minuses को जन्म देते हैं। यह ट्रेडिंग का मनोविज्ञान है। मानकीकृत विकल्प अनुबंध वे हैं जो एक एक्सचेंज द्वारा जारी किए जाते हैं। बहुत से लोग द्विआधारी विकल्प ट्रेडिंग के इस नियम को पसंद नहीं करते हैं। हालांकि, मनी लॉन्ड्रिंग का मुकाबला करने के लिए ऐसी प्रक्रिया आवश्यक है। और कुछ अभी भी मुद्राओं को खरीदने और बेचने के बारे में जानें विभिन्न कारणों से सत्यापन पास करने में विफल हैं। नतीजतन, दलाल दायित्वों और नियमों का उल्लंघन किए बिना, अपने लिए पैसा छोड़ देता है। यह सिर्फ कार्यालयों के बारे में बात करना पसंद नहीं है। जैसा कि वे कहते हैं, प्रत्येक दलाल को एक पहेली होना चाहिए।\nएक व्यापारी के रूप में, आपको यह तय करने की आवश्यकता है कि आप किस बाजार का विश्लेषण करना चाहते हैं और व्यापार करना चाहते हैं। बेहतर व्यापारिक परिणामों के लिए, बाजारों की आवाजाही को जानना चाहिए। चाहे वह ऊपर की ओर जा रहा हो, या नीचे की ओर । इसके साथ ही कहा, एक बार जब आप बाजार की आवाजाही को जानते हैं, तो आपके लिए यह तय करना आसान होगा कि इसे खरीदना है या बेचना है। उदाहरण के लिए, यदि आपको लगता है कि बाजार मूल्य गिर जाएगा, तो जाओ और बेचने के लिए चुनते हैं । हालांकि, अगर आपको लगता है कि मूल्य मूल्य में वृद्धि होगी, खरीदने के लिए चुनें। अगर आप Web Design या Coding में Expert हैं तो आप इससे बहुत पैसे बना सकते हैं। आप अपने बनाये हुए Themes या Template को TemplateMonster और ThemeForest जैसे थीम्स Marketplace में बेच सकते हैं। इन Marketplace में Themes का Price उसके Feature के अनुसार तय किया जाता है। चुनावी रणनीतिकार प्रशांत किशोर ने अपनी वेबसाइट ‘नेशनल एजेंडा फोरम’ के जरिए एक सर्वे कराया है और लोगों से सवाल किया है कि अपने नेता के रूप में किसे पसंद कर रहे हैं। मुद्राओं को खरीदने और बेचने के बारे में जानें हर सर्वे की तरह इस सर्वे में भी प्रधानमंत्री मोदी सबसे आगे चल रहे हैं। यानि सर्वे के नतीजों के मुताबिक देश के ज्यादातर लोग 2019 में भी नरेन्द्र मोदी को ही प्रधानमंत्री के रूप में देखना चाहते हैं।\nविदेशी मुद्रा ब्रोकर समीक्षाएं अप्रैल 2, 2020\nपैसे कहाँ हैं फरवरी 17, 2019\nइंस्टाफॉरेक्स का फॉरेक्सकॉपी सिस्टम जनवरी 17, 2020


anita hassanandani trolled by announcing her pregnency on social media her husband rohit reddy slams the troller anita hassanandani and rohit reddy photos together sry | अनीता हसनंदानी की प्रेग्नेंसी को लेकर यूजर ने किया ट्रोल तो भड़क उठे पति रोहित रेड्डी, कुछ ऐसे दिया जवाब\nanita hassanandani trolled by announcing her pregnency on social media her husband rohit reddy slams the troller anita hassanandani and rohit reddy photos together sry\nअनीता हसनंदानी की प्रेग्नेंसी को लेकर यूजर ने किया ट्रोल तो भड़क उठे पति रोहित रेड्डी, कुछ ऐसे दिया जवाब\nUpdated Date Sun, Oct 11, 2020, 3:12 PM IST\nटीवी और फिल्म अभिनेत्री अनीता हंसनंदानी ने कल अपनी प्रेग्नेंसी कंफर्म करते हुए सोशल मीडिया पर एक वीडियो साझा किया. अनीता के दोस्तों ने उन्हें उनके प्रेग्नेंसी के पोस्ट को देखकर बधाई दी. अनीता दे दोस्त अदा खान, रिद्धिमा पंडित, माही विज, सौम्या टंडन, एली गोनी, वाहबिज दोराबजी और कई अन्य कलाकारों द्वारा सोशल मीडिया पर बधाईयों का तांता लग गया. 39 वर्षीय अभिनेत्री ने 2013 में रोहित रेड्डी से शादी की और दोनों नच बलिए9में एक साथ दिखाई दिए थे. अनीता लोकप्रिय दैनिक साबुन ये है मोहब्बतें का हिस्सा थीं और उन्हें आखिरी बार नागीन4में विशाखा खन्ना के रूप में देखा गया था.\nअनीता ने एक बहुत ही क्रिएटिव तरीके से प्रेग्नेंसी की खबर दी. अनीता ने वीडियो के जरीए ये बात बताई. उन्होंने पति के साथ एक समय व्यतीत होने वाले वीडियो बनाया जब से उन्होंने डेटिंग शुरू की, सगाई हो गई, शादी के बाद प्रेग्नेंसी की खबर को साझा करते हुए उसने अपने इंस्टाग्राम पर वीडियो साझा किया और लाल दिल के एमोजिस के साथ कैप्शन दिया, यह पुष्टि करते हुए कि वे अपने पहले बच्चे के आने का इंतजार कर रहे हैं.\nट्रोलर ने किया ट्रोल तो अनीता के पति रोहित रेड्डी ने ऐसे दिया जवाब\nआपको बता दें अनीता के गुड न्यूज साझा करने के बाद उन्हें ट्रोल भी किया गया. आपको बता दें फोटो जर्नलिस्ट विरल भयानी ने इस ब्यूटीफुल कपल को जब बधाई देते हुए पोस्ट शेयर की तो एक ट्रोलर ने लिखा, ‘क्या फायदा... आप 50 साल ही होंगी जब आपका बच्चा 11 साल का होगा। उसे अपनी दादी के साथ के साथ चलने में शर्म आएगी.’ जैसी ही इस ट्रोलर ने ये घटिया कमेंट किया. इसके बाद कई लोगों ने अदाकारा की सपोर्ट में आकर ट्रोलर को सुनाया। इस कमेंट पर रिएक्ट करने से अनिता हसनंदानी के पति रोहित रेड्डी भी खुद को रोक नहीं पाए और उन्होंने इस बात का करारा जवाब देते हुए लिखा, ‘गणित ठीक रखने के लिए आप खड़े होकर तालियों की हकदार हैं. लेकिन जिस बात पर आपने गौर नहीं किया वो ये है कि उसने 20 साल अपनी एड़ियां घिसकर अपना करियर बनाया.\nAnita Hassanandani pregnency\nPublished Date Sun, Oct 11, 2020, 3:12 PM IST\nडेंटिस्ट से दांत साफ करवा रही थी महिला, अचानक सुनाई दी गोलियों की आवाज और फिर अमिताभ बच्चन हंसी से हो गए बेहाल


pan using mobile app, digital india, income tax return, pan card.\nHome/विशेष/अगर आपके पास भी पैनकार्ड नहीं है तो परेशान मत होइए, सिमकार्ड की तरह मिनटों में बन जाएगा आपका पैनकार्ड!\nआज के समय में पैनकार्ड की क्या अहमियत है, यह किसी को बताने की जरुरत नहीं है। प्रधानमंत्री मोदी की नोटबंदी वाली योजना के बाद से पैनकार्ड हर किसी के लिए जरुरी हो गया है। लेकिन आज भी भारत की ग्रामीण जनता के पास पैनकार्ड नहीं है। केवल यही नहीं उन्हें तो यह भी मालूम नहीं है कि आखिर पैनकार्ड होता क्या है। ऐसे में नोटबंदी के समय में उन्हें बड़ी मुसीबतों का सामना करना पड़ रहा था। लेकिन अब ऐसा नहीं होगा।\nएप्प के जरिये भुगतान करना होगा आसान:\nआपको जानकर हैरानी होगी कि सरकार की डिजीटल इंडिया पहल के साथ ही आयकर विभाग भी एक नया मोबाइल एप्प बना रहा है। इसके आ जाने के बाद से अपने आयकर का भुगतान करना बड़ा ही आसन हो जायेगा। इसके साथ ही आप अपने स्मार्टफ़ोन से ही अपने पैनकार्ड के लिए आवेदन भी कर सकते हैं। केवल यही नहीं पैनकार्ड के लिए आवेदन करने पर आपको पैनकार्ड कुछ ही समय में मिल जायेगा। आप सोच में पड़ गए होंगे कि ऐसा कैसे हो सकता है, पहले तो पैन कार्ड बनवाने में महीनों लग जाते थे।\nज्यादा से ज्यादा लोग आ सकेंगे कर दायरे में:\nदरअसल आयकर विभाग ई-केवाईसी के आधार पर आवेदक के पैनकार्ड को कुछ ही मिनटों में ज़ारी करने की एक परियोजना में जुटा हुआ है। इससे फायदा यह होगा कि लोगों को पैनकार्ड तुरंत मिल जाएगा और दूसरा ज्यादा से ज्यादा लोग कर दायरे में आ जायेंगे। अधिकारीयों ने यह बताया है कि अभी एप्प की अवधारणा शुरूआती चरण में है। जैसे ही वित्त मंत्रालय इसके लिए मंजूरी देता है, इसकी प्रायोगिक परियोजना शुरू कर दी जाएगी।\nअभी केवल 20 प्रतिशत लोगों को पैनकार्ड हुआ है ज़ारी:\nइस एप्प के आ जाने के बाद लोगों को कर चुकाने में दिक्कत नहीं होगी। लोग अपने करों का भुगतान ऑनलाइन कर सकेंगे। इससे ऑनलाइन पैन के लिए आवेदन और अपने टैक्स रिटर्न से सम्बंधित जानकारी देखी जा सकेगी। आपको बता दें इस समय देश में 25 करोड़ से ज्यादा लोगों को पैनकार्ड ज़ारी किया जा चुका है, जबकि 111 करोड़ लोगों को आधार कार्ड। हर साल देश के 2.5 करोड़ लोग पैनकार्ड के लिए आवेदन करते हैं।